Касалланганлар сони 526 892 068\nСоғайганлар сони 496 700 752\nШунингдек, вилоят бўйлаб Ўзбекистон Кинематография агентлиги ва Халқ таълими вазирлиги ҳамкорлигида иншолар танлови ҳам ташкил этилди. Куни кеча умумтаълим мактаблари ўқувчилари учун “Муҳаббат баҳори” фильми илк маротаба премьера қилиниб, фильм асосида “Кино қаҳрамонларидан ўрнак оламиз” мавзусида иншолар танловининг якуний босқичи ўтказилди.\nТадбир ҳақида Кинематография агентлиги бош директори Фирдавс Абдухолиқов батафсил маълумот берди:\n— Мактаб ўқувчилари ўртасида фильмлар намойиши ва иншолар танловини ўтказиш ташаббуси Ўзбекистон Президенти Шавкат Мирзиёевга тегишли. Бугун ушбу ғоя ҳаётга татбиқ этилди. Мазкур танлов 170 мингга яқин ўқувчини қамраб олди. Танлов доирасида мактаб ўқувчилари учун турли жанрларда ишланган фильмлар намойиш этилди. Финалгача эса 45 нафар ўқувчи етиб келди. Якуний босқичда ўқувчилар учун ўзбек халқининг суюкли шоирлари Ҳамид Олимжон ва Зулфиянинг ҳаёти, ижоди, ўзаро муҳаббати ва садоқати ҳақида ҳикоя қилувчи фильмнинг илк премьераси тақдим этилди. Ушбу танловни юқори савияда ташкил этгани учун ҳамкорларимиз – Ўзбекистон Президенти админстрацияси, Халқ таълими вазирлигига шунингдек, Ёзувчилар уюшмасига миннатдорчилик билдирамиз, — дея изоҳ берди Фирдавс Абдухолиқов., — дея изоҳ берди Фирдавс Абдухолиқов.\nҚайд этиш лозимки, Иброҳим Расуловнинг “Муҳаббат баҳори” фильми Кинематография агентлиги буюртмасига биноан суратга олинган. Фильм Ўзбекистон халқ шоири Зулфия ва жамоат арбоби, шоир Ҳамид Олимжон ҳаёти ва ижодига бағишланган.\n— Ушбу фильмни суратга олаётганимда уни биринчи навбатда мактаб ўқувчилари кўриши лозимлигини билардим ва бундан жуда хурсандман. Бу мен учун режиссёр сифатида катта совға бўлди, – деди фильм режиссёри Иброҳим Расулов.\nБолалар фильмни томоша қилгандан сўнг ўз таассуротларини иншо шаклида ёзиб бердилар. Ҳакамлар ҳайъати томонидан энг яхшилари аниқланиб, ғолибларга қимматбаҳо совғалар топширилди. Шунингдек, танловда иштирок этган барчага фахрий ёрлиқ ва эсдалик совғалари тақдим этилди.\n— Ўқувчилар ўртасида бундай танловлар кўп ўтказилади, аммо бу галги танлов улар учун ғайриоддий ва эсда қоларли кечди. Ўзбекистоннинг буюк шоирлари Ҳамид Олимжон ва Зулфия ижодини ўрганиш мактаб ўқув дастурига киритилган ва бу борада фильмлар томоша қилиш, иншолар ёзиш болаларнинг дунёқарашини кенгайтиришига ишончимиз комил. Ўйлайманки, бу каби ташаббуслар таълим сифатига ижобий таъсир кўрсатади, – деди Халқ таълими вазири маслаҳатчиси Насиба Мамараимова.\nТанлов финалига қадар 45 нафар ўқувчи етиб келди. Уларнинг барчасига “Ўзбекистон маданий мероси жаҳон тўпламларида” туркумига оид китоблар совға сифатида тақдим этилди. Барча совринли ўринларни қизлар қўлга киритгани ҳам эътиборга молик. Танловда биринчи ўринни Ўктамова Севинч, иккинчи ўринни Хушмуродова Нилуфар эгаллаган бўлса, учинчи ўрин Яхшиева Севинчга насиб қилди. Иншолар танловининг ғолибларига мукофотларни Ўзбекистон Республикаси Президенти маслаҳатчисининг ўринбосари Нодир Холбўтаев, Кинематография агентлиги Бош директори Фирдавс Абдухолиқов, Халқ таълими вазири маслаҳатчиси Насиба Мамараимова ва бошқалар тантанали равишда топширишди.\nТанлов ғолиби, Шаҳрисабз туманидаги 24-мактабнинг 9-синф ўқувчиси Севинч Ўктамова тадбир ҳақида ўз таассуротлари билан ўртоқлашди.\n– Кино қаҳрамонларидан ўрнак оламиз” мавзусида ўтказилган иншолар танлови бизни жуда ҳам илҳомлантирди. Биз кўп фильмларни томоша қиламиз, лекин улар ҳақида ўз фикримизни ёзмаймиз. Бундай имконият мазкур танловда тақдим этилди. Мактаб ўқувчиларига шундай ажойиб имкониятлар яратиб бергани учун Президентимиздан жуда миннатдорман. “Муҳаббат баҳори” фильми менда катта таассурот қолдирди. Танловда фахрли биринчи ўринни эгалланимдан хурсандман, ушбу ютуқни нафақат ўзимнинг, балки устозларим ва ота-онамнинг ютуғи деб биламан, – деди Севинч Ўктамова.\nКиритилди: 18:18 14.05.2022. Ўқилди: 1154 марта. Фикрлар сони: 0 та.


Органик овқатланишнинг 6 усули сизнинг саратон хавфингизни камайтириши мумкин - Zamin.uz\n11:44 / 28.03.2020\nОрганик ёки йўқлигидан қатъи назар, мева ва сабзавотларга бой парҳез саратон касаллигининг олдини олишда олтин йўл ҳисобланади. Аммо янги тадқиқотлар шуни кўрсатадики, асосан органик моддаларни истеъмол қилиш саратон ривожланиш эҳтимолини янада камайтиради.\nЖАМА Ички Тиббиётида чоп этилган тадқиқот беш йил давомида қарийб 70000 катталар француз парҳезига риоя қилди ва асосан органик овқат истеъмол қилиш саратоннинг айрим турларини камайтиради.\nТадқиқот иштирокчилари уч гуруҳга бўлинди: ҳеч қачон органик овқат истеъмол қилмайдиган одамлар, вақти-вақти билан уларни истеъмол қиладиган одамлар ва кўпинча органик овқат истеъмол қиладиган одамлар. Беш йил давомида кўп вақт органик истеъмол қилганлар саратон касаллигининг ҳар қандай 25% ривожланиш эҳтимолига эга бўлишган.\nОрганик овқатни истеъмол қилиш, айниқса Ходгкин бўлмаган лимфома ва постменопозал кўкрак саратонидан ҳимоя қилишда жуда яхши. Тери ва кўкрак саратони хавфи 1/3 га камайди ва тадқиқотчилар шунингдек простата, тери ва колоректал саратон касаллигининг камайишини аниқладилар. Гарчи бу боғлиқликни ўрганишнинг бошланиши бўлсада, қуйида органик моддаларни истеъмол қилиш саратон касаллигининг олдини олишга ёрдам беради.\nАтроф-муҳитни муҳофаза қилиш агентлиги тасдиқлаган пестицидлар инсон истеъмоли учун хавфсиз (маълум даражада) деб ваъда беради. Аммо бу кимёвий моддаларнинг кўпи ҳеч қачон танада сўрилмайди, аммо бизнинг ҳаётимиз давомида ёғли тўқима ичида ўсади. АҚШда 600 дан ортиқ фаол кимёвий моддалар рўйхатга олинган, уларнинг баъзилари Европада таъқиқланган, чунки улар жуда хавфлидир.\nТадқиқотлар шуни кўрсатдики, ўз экинларида пестицидларни ишлатадиган фермерларда саратон касаллиги юқори, айниқса лейкемия, Ходгкин бўлмаган лимфома, кўп миелома, юмшоқ тўқима саркомаси ва ошқозон, тери, мия, лаблар ва простата саратони учун. Уйда пестицидларга таъсир қилиш, болаларда саратон ривожланиш хавфини оширади. Зарар аллақачон сперма ёки бачадон орқали зарар бериши мумкин.\n2. Ўсиш гормонлари\nФарзандларингиз учун яна бир жиддий хавф шундаки, Қўшма Штатларда махсус ишлаб чиқариладиган мол гўшти кўп миқдорда ўсиш гормонларини ўз ичига олади. Амалиёт ҳайвонларда гўшт миқдорини кўпайтиради, аммо бу репродуктив ва болаларда саратон ривожланиш хавфи билан боғлиқ.\nЭркаклар учун хавф катта бўлиб, простата саратони билан касалланиш 60 фоизга, мояк саратони эса 59 фоизга ошади.\nFDA ва USDA гўштдаги гормонал қолдиқлар "нормал даражага" тушишини таъкидлайдилар ва қолдиқ даражасини текшириш учун ҳар қандай талабларни рад этадилар. Мустақил тадқиқотлар шуни кўрсатдики, сигирларнинг ўсиш гормони билан қасддан қилинадиган гўшт даражаси меъёрдан камида 20% юқори. 1975 йилдан бери болаларда саратон касаллиги 38 фоизга ошгани бежиз эмас.\nКўпгина ноорганик фермалар, агар улар касал бўлмаса ҳам, ўз ҳайвонларини доимий равишда антибиотиклар билан озиқлантирадилар. Мақсад касал ҳайвоннинг касаллик тарқалиши ва бутун подани йўқ қилиш эҳтимолини камайтиришдир.\nБу ҳақиқий хавф, аммо антибиотикларни ноаниқ ишлатиш катта хавф туғдиради. Антибиотикнинг ҳаддан ташқари таъсири иммун тизимини заифлаштирадиган ва саратон касаллигини очадиган бир нечта отоиммун касалликлар билан боғлиқ.\nБу шунчаки тахмин эмас. Халқаро саратон журнали антибиотиклардан мунтазам фойдаланиш ва саратоннинг айрим турларини ривожланиш хавфи ўртасидаги боғлиқликни кўрсатадиган тадқиқотни нашр этди. Уларнинг энг кенг тарқалгани - кўкрак, ўпка, простата ва йўғон ичак саратонлари. Антибиотикларни қабул қилиш учун табиий гўшт ва сут маҳсулотларини танланг.\n4. Генетик модификацияланган овқатлар\nBaby boomers авлод вакиллари ДуПонт томонидан 1935-1982 йилларда ишлатилган - "Кимёвий воситалар орқали яхшироқ ҳаёт" шиорини яхши эслашади.\nУшбу ибора бугунги кунда ҳам илмий тараққиётнинг ажойиботларидан ҳайратда қолиш учун ишлатилади, аммо ҳамма ютуқлар ҳам яхши эмас ва қарор қабул қилишдан олдин биз қаттиқ синовларни ўтказишга тайёр бўлишимиз керак. Гени ўзгартирилган организмлар бунга яхши мисолдир.\nGMO - бу маълум бир исталган хусусиятларни ошириш учун генларни бир турдан бошқасига киритиш орқали лабораторияда яратилган ўсимликлар ёки ҳайвонлар. Ишлаб чиқариш нуқтаи назаридан, бу одатда ўсимликларни пестицидларга, касалликларга ва юк ташишдаги қийинчиликларга чидамли қилади.\nБаъзан мақсад ҳатто озуқавий таркибни яхшилашдир. Аммо ўсимлик ёки ҳайвоннинг ДНКидаги ўзгаришлар уни саратон хавфи нуқтаи назаридан номаълум қилади ва бозорга чиқарилишидан олдин GMO тадқиқотлари етарли эмас.\n5. Органикада кўпроқ озуқа моддалари мавжуд\nБалансли, кенг қамровли овқатланиш саратон хавфини сезиларли даражада камайтиради. Органик озиқ-овқатларни истеъмол қилиш бу ишни осонлаштириши мумкин, чунки органик овқатларда кўпинча озиқ-овқат витаминлари мавжуд.\nБунинг сабаби, масъулиятли ва барқарор етиштириш усуллари органик деҳқончиликнинг асосий тамойилларидан биридир. Тупроқ эҳтиёткорлик билан ўстирилади ва ҳеч қачон муҳим озиқ моддаларини йўқотмайди. Шундай қилиб, органик экинлар уларга кўпроқ кириш имкониятига эга.\nБир неча тадқиқотлар шуни тасдиқладики, органик равишда ўсадиган озиқ-овқатлар одатдаги овқатларга қараганда ўртача 27% С витаминлари, 29,3% кўпроқ магний, 21,1% кўпроқ темир ва 13,6% кўпроқ фосфор билан таъминлайди. Органик овқатни истеъмол қилиш тўғри овқатланишни осонлаштиради. Бу ҳаёт давомида саратон хавфини камайтиришга олиб келади.\n6. Соғлиқни сақлашдаги умумий мажбурият\nВа ниҳоят, табиий овқатни кўпроқ истеъмол қиладиган одамлар соғлиқ учун умумий мажбуриятларга эга бўлиши мумкин. Кўп миқдорда органик маҳсулот сотиб оладиган одамлар юқори даромадга эга бўлишади, бу эса юқори даражадаги профилактика ёрдамидан фойдаланиш орқали саломатликни сақлашга ёрдам беради.\nНатижада, органик маҳсулотлардан фойдаланиш саратон касаллигининг олдини олишга қаратилган турмуш тарзининг фақат бир қисмидир. Бу аниқ фойдалидир, лекин ўзингиз ва оилангиз учун соғлиқни сақлашни яхшилаш учун қила оладиган ёки қилишингиз керак бўлган ягона нарса бу эмас.\nАгар сиз органик маҳсулотларни истеъмол қила олмасангиз, мева ва сабзавотларни сотиб олишни тўхтатманг. Истеъмол қилишдан олдин мевани сув билан ювиб, содали сувда намлашга уриниб кўринг, шунда пестицид қолдиқларини ёлғиз ювишдан кўра кўпроқ тозаланади.\nБошланиш сабабини аниқлаш учун кўпроқ тадқиқотлар талаб этилади, аммо шу билан бирга, органик моддаларни истеъмол қилиш сизнинг пестицидлар, антибиотиклар, ўсиш гормонлари ва GMOларга бўлган таъсирингизни камайтиради, шу билан бирга яхши овқатланишни таъминлайди. Охир-оқибат, бу саратон хавфини камайтириш учун ягона йўлга айланади. «Замин» янгиликларини «Вконтакти»да кузатиб боринг


ШАХСИ ФИКР » "Оқдарё овози" газетаси\nЖАЗОНИ КУЧАЙТИРИШ КЕРАК\nСўнгги пайтларда ТВ каналлари орқали инсонларни шафқатсизларча ўлдириш, ёқиб юбориш каби ҳолатлар кузатилмоқда. Қасддан одам ўлдирган қотилларга 19-20 йилдан айрим ҳолларда эса умрбод ёки 23 йилгача қамоқ жазоси берилмоқда. Бу қанчалик адолатли?\nБир инсонни ўлдириб, уни ҳаётидан маҳрум қилган шахсларга берилаётган бу жазолар етарли эмасга ўхшайди. Собиқ шўро даврида қотиллик жинояти учун ўлим жазоси белгиланган эди. Ҳозир эса мамлакатимизда ўлим жазоси бекор қилинган. Оқибатда қотилликлар кўпайиб кетмаяптимикан, деган хаёлга борасиз. Энг демократик давлат ҳисобланган АҚШда ҳам ўлим жазоси мавжуд. Айрим пайтларида эса қотиллик учун 300 йилгача жазо белгиланар экан. Шу сабаб қотилликлар камайиб бораётган экан.\nХўш, бизда ҳам қотилларга қатъий жазо қўллаш пайти келмадимикан? Агар ўлим жазоси қўлланилмаса ҳам қасддан одам ўлдирган шахсларга ҳеч бўлмаганда 50-60 йил қамоқ жазоси берилса қотилликлар кескин камайиб кетармиди?


Шекспир премьераси. «Лестер» эртаги давом этадими? Куннинг энг асосий ўйини анонси\n23:41 / 14.03.2017\nБир ҳафталик танаффусдан кейин бугун Европа чемпионлар лигасининг 1/8 финал жавоб учрашувлари давом эттирилади. 15 мартга ўтар кечаси 00:45да Лестердаги «Кинг Пауэр» стадионида «Лестер» Крейг Шекспир расмий бош мураббийлиги давридаги илк учрашувда Хорхе Сампаоли бошчилигидаги «Севилья»ни қабул қилади. Tribuna.Uz куннинг энг интригаси юқори учрашувига батафсил тўхталади.\n22 февраль куни Испанияда кечган дастлабки учрашувда «Севилья» Сарабия ва Коррейянинг голлари эвазига 2:1 ҳисобида ғалаба қозонганди. Меҳмонларнинг ягона жавоб голига Жейми Варди муаллифлик қилган. Бу гол лестерликларга жуда катта ёрдам бериши мумкин.\n«Лестер» Испаниядаги мағлубиятдан кейин бош мураббийни алмаштирди. Италиялик Клаудио Раньери истеъфога чиқарилиб, жавоб учрашуви бошланишидан икки кун аввал Крейг Шекспир расмий равишда бош мураббий сифатида таништирилди. Орадан уч ҳафта ўтган бўлишига қарамай, «Лестер»да кескин ўзгаришлар кузатилди. «Тулкилар» айнан Шекспир бошчилигида Премьер-лиганинг икки учрашуви — «Ливерпуль» ва «Ҳалл Сити»га қарши ўйинларда бир хил 3:1 ҳисобларида ғалаба қозонди. «Севилья»га қарши ўйингача жамоа 10 кун дам олди ва ўйинга етарлича тайёргарлик кўриш имкониятига эга бўлди.\n«Севилья» атрофида сўнгги кунларда яхши хабарлар тарқалмаяпти. Жамоа спорт директори Рамон Мончи «Рома» ёки «Реал»да худди шу лавозимда иш бошлаши гапирилмоқда. Бош мураббий Хорхе Сампаолини матбуот аллақачон «Барселона»га жўнатиб бўлди. Бундан ташқари, жамоанинг натижалари ҳам яхши кўриниш олмаяпти. «Севилья» Испания чемпионатининг сўнгги икки учрашувида «Алавес» ва «Леганес»га қарши бир хил 1:1 ҳисобларида дуранг ўйнади. Бу жамоани чемпионлик учун курашдан деярли чиқариб юборди. Бошқа томондан олиб қарасак, 13 март куни Хорхе Сампаоли 57 ёшга тўлди. Андалусияликлар устозига муносиб совға қилиш учун ҳам бу учрашувни ўз фойдасига ҳал қилиши керак.\n«Лестер» таркибида Намфалис Менди аниқ майдонга туша олмайди. Унинг жароҳат жиддий. Шунингдек, Ислом Слиманининг ҳам майдонга тушиши сўроқ остида қолмоқда.\n«Севилья»да эса яқин ўртада сафдан чиққан футболчилар йўқ. Хорхе Сампаоли анчадан буён Бенуа Тремулинас ва Микаэл Крон-Дели хизматидан фойдалана олмай келмоқда. Бу сафар ҳам улар андалусияликларга ёрдам бера олишмайди.\n«Лестер»: 1. Шмейхель, 28. Фукс, 5. Морган, 6. Хут, 17. Симпсон, 11. Олбрайтон, 4. Дринкуотер, 25. Ндиди, 26. Маҳрез, 9. Варди, 20. Оказаки\n«Севилья»: 1. Рико, 3. Мариано, 24, Меркадо, 23. Рами, 18. Эскудеро, 8. Иборра, 15. Н'Зонзи, 17. Сарабия, 10. Насри, 20. Витоло, 16. Йоветич\nЎйин олди фикрлар\nКрэйг Шекспир, «Лестер» бош мураббийи:\n«Биринчи учрашувдан кейин, меҳмонда урилган гол бизга ажойиб имконият тақдим этишини билгандик. Биз ўзимизга муваффақият қозониш учун жуда қулай имконият яратиб олдик. Жамоада атмосфера жуда юқори. Умид қиламанки, жамоа сўнгги икки учрашувда қўлга киритган ғалабадаги ўйин ритмини сақлаб қолади.\nБу дегани биз «Севилья»га қарши тўлиқ очиқ футбол кўрсатамиз дегани эмас, Уларда тажрибали ва юқори даражадаги футболчилар бор. Уларнинг ҳужумчилари ҳам қўрқишга арзигулик. Биз ҳаттоки пенальтилар сериясига ҳам тайёргарлик кўрдик. Ўйиндан олдин ҳар битта деталгача яхшилаб эътибор бериб чиқдик. Умид қиламанки, жамоамиз ўзига берилган имкониятдан тўлиқ фойдаланиб, кейинги босқичга чиқиш масаласини ижобий ҳал қилади.\nХорхе Сампаоли, «Севилья» бош мураббийи:\n«Туғилган кунига энг муносиб совға, нафақат мен учун, клуб учун ҳам — бу ЕЧЛ чорак финалига йўлланма олиш. Бу тарихий имконият: клуб, футболчилар ва мухлислар учун ҳам. Бўлажак ўйин орқали кейинги босқичга чиқишимиз жуда муҳим. «Лестер» ўйинга жуда қаттиқ тайёргарлик билан чиқиши табиий. «Ливерпуль» ва «Ҳалл Сити»га қарши учрашувларда улар нимага қодир эканликларини кўрсата олишди. Ўша учрашувларда жамоа устунликка эга бўлди ва кўпроқ ўша чемпион бўлган ўтган мавсумдаги жамоага ўхшади».\n«Лестер» можароли трансферни ҳал қилди\n«Манчестер Юнайтед» ғалабани бой берди


Ўзбекистонда оммавий эмлаш мажбурий қилиниши мумкин - Zamin.uz\n18:35 / 08.07.2021\nЎзбекистонда оммавий эмлаш мажбурий қилиниши мумкин\nСўнгги кунларда мамлакатимизда оммавий эмлаш тадбирларини мажбурий қилишга чақириқлар тез-тез янграмоқда. Аввалига бир қатор депутатлар бу «ташаббус» билан чиқишганди, энди Санитария-эпидемиологик осойишталик ва жамоат саломатлиги хизмати раҳбари ўринбосари Нурмат Отабеков ҳам шундай таклиф билдирмоқда.\nУнинг айтишича, «юртимизда аҳолининг коронавирусга қарши эмланиши учун барча шарт-шароитлар яратиб берилган бўлса-да, ўтган 3 ойдан ортиқ вақт давомида халқимизнинг вакцина жараёнларидаги фаоллиги, шижоати ва ташаббускорлиги» сезилмади.\n«Ҳатто, хавф гуруҳига кирувчи 65 ёшдан юқори бўлган аҳоли вакиллари ҳам бу жараёнларда суст иштирок этаётгани мутахассис сифатида мени ҳайрон қолдирди.\nАжабланарлиси шуки, ўтган уч ойдан кўпроқ вақт мобайнида республика бўйича 4 миллион 300 минг доза вакцина ишлатилган бўлса-да, тўлиқ (икки ва уч босқичли) эмлаш курсини олган аҳолимиз сони 850 минг нафардан озгина ортди. Бу дегани эндигина республикамиз аҳолисининг шунча қисмини тўлиқ эмладик ва аниқроқ айтсак, уларда эмлашдан кейинги иммунитетни шакллантиришга эришдик, холос.\nШу боис, менинг назаримда мамлакатимизда оммавий эмлашни мажбурий қилсак, юртдошларимизнинг вакцина олишга бўлган масъулияти янада ортади, унга муносабати ўзгаради», дейди Нурмат Отабеков.\nҚайд этилишча, бугун мамлакатимиздаги мавжуд эмлаш пунктларида бир кунда 130-140 минг нафар фуқаро COVID-19га қарши эмланмоқда. Бу рақам жуда кам. Чунки, ҳар бир эмлаш пунктлари ва бригадалари бир кунда 70 нафар одамни эмлаш имконияти бўлган бир пайтда, биз унинг тенг ярим имкониятидан фойдаланаяпмиз.\nМутахассиснинг айтишича, аҳолининг 60-70 фоизида жамоавий иммунитетни шакллантирмасдан туриб, биз бу касалликни енга олмаймиз.\nЯнгиликлар » Жамият » Ўзбекистонда оммавий эмлаш мажбурий қилиниши мумкин


Ҳизбут-таҳрирнинг “бандалар феъллари” масаласидаги ақидавий хатоси – oliymahad.uz\nИслом тарихига назар солар эканмиз, шу кунга қадар эътиқодий муҳим масалаларда тўғри йўлдан оғиб адашган, бошқаларни ҳам домига тортиб кетган кўплаб тоифа ва оқимларга гувоҳ бўламиз. Хавориж, шиа, жаҳмия, мўътазила, азориқа, қадария ва ҳоказо номларни келтириш мумкин. Дин душманлари тарафдан ҳар бир даврда турлича фитна иғво йўллари билан бу каби оқимлар ўртага чиқаверган, аҳли ҳақ олимлар томондан эса оммани уларнинг залолатларидан огоҳлантириш, уларга қарши илмий раддиялар ҳам изчил амалга ошириб борилаверган. Ва бу ҳол то даври қиёматгача давом этса ҳам ажабмас.\nБуюк тобеинлардан Ҳасан ал-Басрий суҳбатларида тингловчилик қилиб юрган Восил ибн Ато номли шахс устози жамоасидан ажраб чиқди. У ўша даврда аҳли сунна ақидасидан ўзининг “ал-манзила байнал-манзилатайн” яъни, “оралиқ манзил” тушунчаси билан ажраб чиққан эди. Унинг иддаосича катта гуноҳ қилганлар иймонидан ажрайди бироқ, кофир ҳам бўлмайди. Улар иймон ва куфр оралиғида аросатда қоладилар деб аҳли суннага хилоф қилганди. Унинг шу мухолафати туфайли унга ва унинг издошларига Ислом тарихида “мўътазилий” деб ном берилди.\nБу тоифа кейинчалик қадария ва жаҳмия тоифаларининг ботил ақидавий мафкураларини ўзида жамлаб бироз ривожланди ҳам. Мўътазилийлар маълум вақт гуриллаб давр сурган бўлса-да, аҳли сунна уламоларининг саъй-ҳаракатлари натижасида бу тоифа вакиллари кейинчалик батамом тугатилган. Лекин шунга қарамасдан уларнинг ақидавий давомчилари янги-янги номлар билан ора-орада бўй кўрсатиб туради. Шулардан бири “Ҳизбут-таҳрир” оқимидир!\nҲизбут-таҳрирчиларнинг бидъий қарашларидан бири “инсон амаллари (ҳар қандай ҳатти-ҳаракатлари)нинг яралиши масаласи”га доир бўлиб, уларнинг иддаосича инсоният ўз амалларини ўзи яратади, Аллоҳ эмас. Бу ақиданинг асли эгаси тарихда қолиб кетган “уммат мажусийлари” деган жирканч лақабга ҳақли равишда эга бўлган жаҳмийлар бўлиб, улардан Восил ибн Ато бошлиқ мўътазилийларга мерос қолган эди.\nҲизбчилар раҳнамоси Тақиюддин Набаҳоний “аш-Шахсийят ул-исломийя” номли асарида ўзининг жаҳмия ва мўътазилалар билан бу масалада ҳамфикр эканини исбот этган ва бу ҳақида у шундай ёзади:\n“Бу феъллар (яъни инсон амаллари), уларни қазога дахли йўқ, қазони ҳам уларга дахли йўқдир. Чунки инсон ўз феълларини ўз ихтиёри ила амалга оширади. Шунга кўра, ихтиёрий амалларнинг Аллоҳнинг тақдир ва қазосига кирмайди” (Тақиюддин Набаҳоний. “аш-Шахсийят ул-исломийя” 1-жуз. 1-қисм. 71-Б ).\nШунингдек, айни ўша асарда яна шундай дейди:\n“Инсонга бериладиган савоб ва уқубатни ҳидоят ва залолатга боғлиқ деб билиш шуни англатадики, ҳидоят ва залолат аслида инсоннинг феъли, Аллоҳга боғлиқ эмас”. (Тақиюддин Набаҳоний. “аш-Шахсийят ул-исломийя” 1-жуз. 1-қисм. 74-Б ).\nУнинг бу фикри “Низомул-ислом” (Ислом низоми) номли китобининг 22-бетида ҳам ўз аксини топган.\nЖаҳмия, қадария ва мўътазилаларнинг замонамизда янги пайдо бўлган авлодлари саналмиш ҳизбут-таҳрирчиларга бу масалада рад жавобларидан олдин шуни алоҳида таъкидлаш лозимки, “инсон амалларининг яралиш” масаласи муҳим ва ўта жиддий ақидавий масалалардан биридир. Юқорида айтиб ўтилганидек, бу масалада биринчи бўлиб аҳли суннага мухолиф бўлганлар уммат мажусийлари—жаҳмийлар бўлган.\nАҳли сунна таълимоти бўйича бутун коинотда ҳар бир мавжудот, ҳаракот-у саканот, ихтиёрий-ғайри ихтиёрий феълларнинг ягона яратувчиси Аллоҳ таолонинг якка ўзидир! Ҳа, Аллоҳ ҳамма нарсани яратувчиси, Холиқидир! Инсоният ҳаракатлари, амалларини Аллоҳ яратмаган дейишлик бу Ер-осмонни Аллоҳ яратмаган деб эътиқод қилиш билан бир хилдир!\nБуюк ватандошимиз, ҳадис илмининг султони имом Бухорий ҳазратлари ҳам ўз даврида бу ақида эгаларига етарлича раддиялар қилган. Ул зот бу мавзуда “Халқу афъолил-ибод вар-рад ъалал-жаҳмия ва асҳабит-таътил” номли йирик раддия асарини битганлар. Мазкур асарида шундай дейдилар:\nفاما أفعال العباد، فقد حدثنا علي ابن عبد الله، قال: حدثنا مروان إبن معاوية، قال: حدثنا أبو مالك، عن ربعي بن حراش عن خذيفة، قال: قال النبي صلي الله عليه و سلم: «إن الله يصنع كل صانع و صنعته» و تلا بعضهم عند ذلك: «و الله خلقكم و ما تعملون» فاخبر ان الصانعات و اهلها مخلوقة\n“Энди, бандаларнинг феъллари масаласига келсак, бас бу ҳақда Али ибн Абдуллоҳ Марвон ибн Муовиядан, у киши Абу Моликдан, укиши Рибъий ибн Ҳирашдан, у киши Хузайфа розияллоҳу анҳудан қуйидагича ривоят қилган: Набий соллаллоҳу алайҳи ва саллам айтдилар: “Албатта, ҳар бир саноатчи ва уларнинг ижодини Аллоҳ яратади”. Шу ҳадис айтилган чоғда баъзилар бунга дастак сифатида ушбу ояти каримани тиловат қилганлар: “Ваҳолбуки, сизларни ҳам ва сизлар қилиб турган амалларни ҳам Аллоҳ яратган”(Вас-соффат / 96). Бас, Аллоҳ таоло хабар бердики, ҳар бир иш ва уни қилувчи саноатчилар Аллоҳ таоло тарафдан яратилгандир”. (Имом Бухорий. Халқу афъолил-ибод вар-рад ъалал-жаҳмия ва асҳабит-таътил. 2-Ж. 66-Б. 124-ҳадис).\nАслида жаҳмийлардан қолган пуч ақидани рад этиш учун мана ша ҳадис тоғни талқон қилгудек кучли далил бўлса-да, муммонинг жиддийлиги туфайли имом Бухорий ҳазратлари яна бир қанча далилларни келтирганлар. Жумладан машҳур тобеин Товус ал-Ямоний раҳматуллоҳи алайҳнинг “Расулуллоҳнинг кўплаб саҳобалари билан учрашганман. Уларнинг ҳаммаси “ҳамма нарса Аллоҳнинг тақдири билан боғлиқдир” деб айтардилар”—деган сўзларини ҳам илова қилган.\nЯна бир ривоятида эса Абдуллоҳ ибн Аббос розияллоҳу анҳунинг: “Ҳамма нарса Аллоҳнинг тақдири билан бўлади, ҳатто қўлингни сонинг устига қўйишинг ҳам”—деган қавлини келтирган. (Ўша манба. 69- Б. 131-Ҳадис).\nИмом Бухорий ҳазратлари мавзуга доир йигирмага яқин ҳужжатлар келтиргач, ўзларининг хулосаларини шундай изҳор этадилар:\nحركاتهم، و اصواتهم، و إكتسابهم، و كتابتهم مخلوقة\n“Бандаларнинг ҳаракатлари, товушлари, касб-корлари, ёзув-чизувлари (Аллоҳ тарафдан) яратилгандир…” (Ўша манба.70- Б.).\nИмом Бухорий раҳматуллоҳи алайҳ тақдим қилган далиллардан хулоса қилиб шундай дейишимиз мумкин: Ўтган асримизнинг иккинчи ярмида хуруж қилган, жаҳмий ва мъътазилийларнинг мафкуравий давомчилари бўлмиш ҳизбут-таҳрирчилар тўғри йўлда эмас! Улар танлаган ақида салафи-солиҳлар ақидасига батамом зиддир! Уларга эргашганлар ҳақ йўлдан оғишганлардир! Аллоҳ таоло барчамизни бидъат ва залолат аҳлига қўшилиб қолишдан Ўзи асрасин!\nБотиржон домла ТОЖИБОЕВ,\nМахсус сиртқи бўлим битирувчиси\n2400651cookie-checkҲизбут-таҳрирнинг “бандалар феъллари” масаласидаги ақидавий хатосиno\nОлдингиТакбири ташриқКейингиШавкат Мирзиёев Ўзбекистон халқини Қурбон ҳайити байрами билан табриклади


Cана : 08-03-2018 / Ибратли воқеалар / кўрилди: 394\nЎрозалининг тонг маҳали уйқуси ўчди. Турмоқчи бўлди-ю, яна бироз ёта қолай, деди. Бугун уйга келадиган улфатлари, кечаги тайёргарлик, сарф-харажатларни хаёлан ҳисоб-китоб қилди. Ҳаммасини тахт қилган, фақат айрим майда-чуйдалар қолган.\n– Ҳа, аралаштир! – деди Ўрозалининг ёнида ётган хотини уйқусираб.\nЎрозали унга қараб қўйди. Бечора Зулайҳо тиним билмади ўзиям. Ҳали бозорга югур, дўконга чоп, ҳали гўштни майдала, кўк сомсанинг кўкини тўғра... Терлаб-пишди. Қизлариниям тиндирмади. Бунинг устига кеча Ўрозали уни телевизорда кўрсатилаётган бокс мусобақасини бирга кўришга мажбур қилганди.\n– Хамир қани, ҳа, мана! Қоч, ўзим муштлайман! – Зулайҳо яна босинқираб, қўлларини юқорига чўзди-да, «бокс» қила бошлади.\nЎрозали мириқиб кулди ва хотинининг елкасига туртди:\n– Зулайҳо, уйқусираяпсан, бурилиб ёт!\n– Ўзим муштлайман, дедим, қоч! Бокс қиламан, бокс!\n– Бурилиб ёт, Зулай...\nКутилмаганда хотини ўнг томонига ўгирилиб, эрининг юзига мушт тушира кетди:\nЎрозали аввалига «хотиним ҳазиллашяпти», деб ўйлади, аммо юз-кўзига чинакам муштлар ёғилгач, ўзини дивандан пастга отди:\n– Уҳ!.. Кўзимни чиқардинг!\n– Ана шундай қилиб муштлайдилар! – Зулайҳо энди ёстиқни «бокс» қилиб ётарди. – Мана, мана!\nЎрозали бир қўли билан кўзини ушлар экан, иккинчиси билан кўрпани силтаб тортди. Зулайҳо чўчиб, кўзларини очди. Эрини бир аҳволда кўриб, сакраб турди. Ўрозали жавоб тариқасида унга мушт туширмоқчи эди, Зулайҳо эгилиб қолди.\n– Вой, сизга бўлди? – деди ўзини орқага ташлаб. – Ёмон туш кўрдингизми, нима бало?\n– Ёмон туш кўрган менми ёки сенми, онангни эмгур? Қара, нима қилдинг?\nЗулайҳо ҳеч вақони англамади. У эрининг юзига тикилар, яқинлашишга қўрқарди.\n– Тушунмадим... қандай...\n– Кўзимга урдинг, аҳмоқ! Жўрттага урдинг!\n– Вой, нега ураман? Бу нима деганингиз?\n– Ўл, тушингда хамир қоримай! Қара, кўзимни!\n– Вой, кўк... кўкарибди.\n– Ҳе, онангни... Хамир муштламай кет. Кеча айтдим-а сенга, эрталаб қиласан хамирингни, дедим. Бослиқиб ўл! Хамирим ачиши керак, дединг. Энди улфатларим олдида қандай ўтираман, аҳмоқ?.. Нега бақраясан? Бор сочиқни ҳўллаб кел. Тез бўл!\nЗулайҳо Ўрозалини айланиб ўтаётиб, у боплаб тепмоқчи эди, оёғи етмай қолди. Сўкинганча қолаверди.\nБироздан сўнг нам сочиқни кўзидан олган Ўрозали ойнага тикилар экан, бир сапчиб тушди: чап кўзининг ости аллақачон «кўкаламзорлаштириб» бўлинган эди! Жиғибийрони чиқди. Хўрлиги келди. Ёнида турган хотинига мушт туширмоқчи эди, Зулайҳо бу сафар қочмади.\n– Уринг, дадаси! – йиғлаб юборди у. – Сизга мушт кўтарган қўлларим синсин! Уринг, аяманг! Ўнта кўзим бўлса, ўнтасиниям кўкартиринг! Қўлларим синсин-а, сизни ургунча!\n– Йўқол кўзимдан, – бақирди Ўрозали.\nБолалар хонасидан қизлари ва ўғли чиқишди. Улар кўзига сочиқ тутган отаси ва нарироқда йиғлаётган онасига ҳайрон бўлиб қарашди.\n– Нима бўлди? – сўради тўнғич қиз.\nЎрозали индамади. Нима десин? «Онанг урди», десинми? Учала қиз онасини ўраб олиб, юпатишга тушди. Ўғли ҳам пилдираб уларнинг ёнига югурди. Бироздан сўнг унинг пичирлагани эшитилди:\n– Ойим дадамни урибдилар, мен эшитдим.\nЎрозали ҳовлига чиқиб, сочиқни водопровод сувига тутди. Кўзига босди. Кейин ўйлаб-ўйлаб, Самандарга қўнғироқ қилди.\n– Жўражон, ўтиришни сенинг уйингда ўтказайлик.\n– Нега? – ҳайрон бўлди Самандар.\n– Қўрқма! Ҳамма нарса муҳайё. Шунчаки... Ишим чиқиб қолди, жўра.\n– Қандай ишинг?\n– Сўрама... Майда-чуйдаларни, овқатни шундоқ сеникига ўтказ...\n– Мен айтувдимми сенга, бошқа куни ўтказгин, деб? Байрам куни ҳар ким ўзининг уйида ўтирсин, девдимми? Кўнмадинг! Сенлар ҳамманг хотинингдан қўрқасан, дединг! Хотин-қизлар байрами – аслида эркаклар байрами, дединг!\n– Меникида бўлмайди, Ўрозали. Қайнонам, қайинсингилларим, яна бир тўда аёллар келишади.\n– Нима қилай унда?! – деди ўкириб Ўрозали.\n– Бошқа куни ўтказасан.\n– Калланг борми? Шунча харажатга тушганим етмагандай, яна бошқа куни ўтказаманми?\n– Унда ўзинг биласан, – Самандар шундай деб телефонини ўчирди.\nАсабийлашган Ўрозали ҳовлининг у бошидан-бу бошигача айланиб чиқди. Оғзидан боди кириб, шоди чиқди. Гоҳ Зулайҳони, гоҳ Самандарни, гоҳ эса эрталабки зарбага «блок» қўя олмагани учун ўзини сўкарди. Аммо ҳовлини чир айлангани билан вақтни тўхтатиб бўлса экан. Нимадир ўйлаб топиш керак.\n– Зулайҳо! – бақирди у ичкарига қараб.\nИчкаридан хотини чиқди.\n– Уришга уриб, нега индамай ўтирибсан?\n– Нима... қилай? – кўзлари намланиб сўради Зулайҳо.\nЎрозали гап билан узиб олди:\n– Бу кўзимниям кўкартир, иккаласи бир хил бўлсин!\nЗулайҳо уввос солди:\n– Ҳаҳ, сизни урган қўлларим синсин!\n– Бақирма! – деди Ўрозали девор томонга қараб қўяркан. – Қўшнилар эшитади, довдир! Ундан кўра, ўйла!\n– А?.. Нимани ўйлай?\nЗулайҳодан жўяли фикр чиқди: уйга Муртазо ака билан Зокир чақириладиган бўлди. Ўрозали акасига сим қоқиб, бир иш билан чиқиб кетгани, уйда улфатларини кутиб олишини илтимос қилди. Зокирга Зулайҳо қўнғироқ қилди ва Ўрозали оғилхонага кириб кетар-кетмас, у ҳовлига ташриф буюрди.\nТушга яқин аввал Муртазо ака келди. Дастурхонни кўздан кечираркан, «яхши» деб қўйди. Сўнг Ўрозалининг улфатлари бирин-кетин пайдо бўлишди. Муртазо укасининг номидан узр сўраб, уларни кутиб олди. Зиёфат қуюқ бўлди-ю, Муртазо ака келиннинг ўзини тутишидан хавотирга тушди. Бояқиш келин оғилхонага қараб-қараб қўяди. Лабини тишлайди. Кейин ликопчаларга егуликлар солиб, ўша ерга қатнайди. Муртазо ака уни зимдан кузатаркан, ўйлади: «Укам оғилхонада. Бир гап бўлган-ов!..»\nМеҳмонлар кузатилди. Уларга чой-пой ташиб чарчаган Зокир ҳам хайр-хўшлашиб кетди. Фақат Муртазо ака шошилмасди. Яна келинни кузатди. Зулайҳо унинг кўзини шамғалат қилиб оғилхона эшигига етганида шартта тўхтатди:\n– Ҳа, келин, оғилда хазина-пазина борми дейман?\n– А? – талмовсиради Зулайҳо. – Мен... моллардан хабар олмоқчи эдим.\n– Қўлингиздаги нима? Э-ҳа!.. Молларингиз торт ейдими?\n– Йўғ-ей, ака... Бу...\n– Боя «мужской каприз» олиб кириб кетувдингиз. Жа аристократ сигирларларми, дейман? Қани, мен бир кўрай-чи!\nБу гапни эшитган Зулайҳо оғилхона эшигига қулф солди. Калитни тутган қўлини орқасига яширди. Муртазо аканинг жаҳли чиқди. У эшикни бир тепаркан, дўқ урди:\n– Ўрозали, чиқ бу ёққа, нодон! Молхонада нима бор?\nИчкаридан садо чиқмади. Зулайҳо кўз ёшларига эрк берди.\n– Нега йиғлайсиз, келин? – ҳайрон бўлди Муртазо ака. – Бугун байрам бўлса! Шундай кунда ҳам йиғлайдими хотин киши! Ё укам хафа қилдими, айтинг!\nЗулайҳо ҳўнграб юборди:\n– Йўқ, мен у кишини хафа қилдим.\nМолхонадан Ўрозали бақирди:\n– Ўчир овозингни! Айтиб қўйма! Ўлдираман!\nМуртазо ака эшикни урди:\n– Ўрозали, таппига беланиб ётмоқчимисан? Чиқ-ей!\n– Ўзингиз киринг, ака. Мен... чиқолмайман...\nБироздан кейин оғилхонага кирган Муртазо ака Ўрозалининг гапларини эшитди. Унинг қаҳ-қаҳ урган кулгисидан қўрққан дарахтдаги қушлар учи-и-и-б кетди.\nМанба: Xabar.uz dle 10.2 скачать , Быстрый торрент трекер КиноСвин рунета


Ҳукуматнинг прописка қилиш тартибига оид қарорига...\n25.05.2020 12:45 0 2533\n«Ўзбекистон Республикасида доимий ва вақтинча прописка қилиш тартибини янада соддалаштириш чора-тадбирлари тўғрисида»ги Ҳукумат қарорига ўзгартириш ва қўшимчалар киритилди (320-сон, 22.05.2020 й.). Бу ҳақда «Ҳуқуқий ахборот» канали хабар берди.\nПрезидентнинг ПФ-5984-сон Фармони билан доимий яшаш жойи бўйича рўйхатга олиш бўйича қатор янги тартиботлар белгиланган эди.\nШунга кўра, Ҳукуматнинг прописка қилиш тартибига оид қарорига тегишли ўзгартишлар киритилди.\nҚарорга кўра, прописка қилиш тартибига оид амалдаги низом 2020 йил 1 сентябрга қадар амал қилади (низомнинг 66-67-бандлари мазкур қарор эълон қилинган кундан кучини йўқотади).\nЎзбекистон фуқароларини Тошкент шаҳри ва Тошкент вилоятида доимий яшаш ва вақтинча турган жойи бўйича рўйхатга олиш тартиби тўғрисида низом тасдиқланди (2020 йил 1 сентябрдан кучга киради).\nУнга кўра, фуқаро янги яшаш жойига келган кундан эътиборан 15 кун ичида миграция ва фуқароликни расмийлаштириш бўлинмалари (МваФРБ), Давлат хизматлари марказлари (ДХМ) ёки Ягона интерактив давлат хизматлари портали (ЯИДХП) орқали доимий ёки вақтинча рўйхатдан ўтишлари шарт (ҳозир 10 кун муддатда).\nДХМлар ва ЯИДХП орқали рўйхатнинг 1, 6 ва 7-бандларига мансуб фуқаролар доимий рўйхатдан ўтишлари мумкин.\nДоимий рўйхатга олиш учун ариза берувчи МваФРБга мурожаат қилади ва белгиланган ҳужжатларни тақдим этади.\nФуқаро ҳақидаги маълумотлар автоматик тарзда тегишли маълумотлар базаларидан текширилади.\nМурожаат қилинган куннинг ўзида фуқаронинг паспортига аввалги доимий рўйхатини бекор қилинганлиги тўғрисида штамп босилади ва фуқаронинг хоҳишига кўра доимий рўйхатга олинганлиги ҳақида QR-CODE билан ҳимояланган қайд варағи тақдим этилади.\nЯъни, рўйхатга олишни расмийлаштириш учун 1 кун талаб этилади (ҳозирда 3 кун).\nЖамият 11/03, 10:19\nФуқаролик масалаларини кўриб чиқиш тартиби белгиланди


Ўзбек ёшлари хорижда ўқиши мумкин, фақат Туркияда эмас\nБаъзи кузатувчиларга кўра, хорижда таълим олиш ҳаммага ҳам насиб қилмайди.\nЎтган бир ҳафта ичида Тошкент ва Самарқандда ўтказилган танловларда ўзбекистонлик ёшлар хорижда ўқиш учун имтихон топширди.\n“Хорижда таълим” кўргазмаси 12-13 ноябр кунлари Тошкентда, 15 ноябр куни эса Самарқандда бўлиб ўтди.\nТошкентдаги “Education Voyage Agency” (“Саёҳат ва Таълим Агентлиги”) ташкилоти ташаббуси билан "Камолот" ёшлар жамғармаси қўлловида ўтказилган ушбу кўргазмада ўзбек ёшлари Малайзия, АҚШ, Хитой, Чехия, Кипр, Испания ва Германия каби давлатларнинг олий ўқув юртларида ўқиш имконини қўлга киритишди.\nКўргазма ташкилотчиларидан бирининг Озодлик билан микрофонсиз суҳбатда айтишича, аксар ҳолларда ёшлар Европанинг Буюк Британия, Германия ва Франция олий ўқув юртларини танламоқдалар.\nКўргазма ташкилотчисига кўра, иқтидорли ёшлар учун қўшимча имкониятлар ҳам берилган бўлиб, Буюк Британия ва Жанубий Кореядаги айрим ўқув юртлари тилни яхши билган ёшларга ўқиш ҳаққини 50-80 фоиз арзонлаштириб берган.\nЧехияда бепул ўқиш\n“Хорижда таълим – 2011” кўргазмаси орқали ўзбекистонлик ёшлар Чехиянинг "Карлов" университетида эса мутлақо бепул ўқиш имконига эга бўлдилар.\nТошкентлик Дилноза Шокирова Прагадаги "Карлов" университетини танлаган ўзбекистонлик ёшлардан бири.\n- Мен Чехияда магистратурани давом эттирмоқчиман. Чунки у ëқда имконият кўпроқ бу ерга қараганда. Биринчидан, тилни яхшироқ ўрганмоқчиман. Европа шаҳарларини, уларнинг маданиятини, сиëсатини чуқурроқ ўрганмоқчиман, яхшилаб билмоқчиман. Чет элда ўқиш имконияти бўлгани учун ўқимоқчиман,- дейди Дилноза Шокирова.\nТошкентлик Шерзод Ҳакимов эса “Карлов” университетини битирган. Шерзодга кўра, хорижда ўқишнинг ҳам ўзига яраша қийинчиликлари бор.\n- Хорижда ўқишнинг қийинчилиги бошида адаптацияси қийин бўлади. Бу ëқдаги ўқиш тартиби бироз бошқачароқ. Масалан, бизларда бир семестрга ҳамма фанлар белгиланган бўлса, бу ерда асосан ўзингиз танлайсиз. Кейин моддий қийинчилик. Уйда масалан ота-она ëрдам бериб туради молиявий. Лекин бу ерда ишлаш керак. Кафедами, пол тозалашми нима бўлса ҳам кечқурун бирор жойда ишлашингизга тўғри келади. Еб-ичишга ҳам ўзингиз топишингиз керак. Эрталабдан обедгача ўқиш, ундан кейин пул топиш керак бўлади. Овқатга, квартирага тўлаш керак. Доимо ҳаракатда бўласиз. Шуниси қийин. Динамика баланд бўлади,- дейди Шерзод Ҳакимов.\n"Ўзбекистон ҳукумати ёшларга ғамҳўр"\nАмерика ва Европанинг турли давлатларида ўқиш имконини берувчи "Хорижда таълим-2011" кўргазмаси учинчи бор ўтказилди.\nАйни пайтда кўргазма орқали неча нафар ёш хорижда ўқиш имконини қўлга киритгани ҳақида аниқ маълумот йўқ.\nЎзбекистон Олий ва ўрта – махсус таълим вазирлигининг ўзини таништирмаган мулозимига кўра, ушбу кўргазма вазирликнинг иштирокисиз ўтказилган.\nУнинг айтишича, Ўзбекистон ҳукумати "раҳномалигида" вазирлик ҳам ёшларга хорижда ўқиш имконини бериш учун грантлар ажратмоқда.\n- Деярли ҳар бир Европа давлатлари ëки бошқа давлатлар, Осиëдаги қатор давлатлар билан икки томонлама ҳамкорлигимиз бор. Айтайлик Японияга грант асосида магистратурага ўқишга юборамиз. Кореяга жуда кўп одам юборамиз. Корея ҳукуматининг техник ëрдами асосида ëки Корея университетларининг тўғридан тўғри ажратилган грантлари асосида биз ўзимизнинг талабаларимизни юборамиз. Малайзия, Ҳиндистон, Чехия, Германияда кўп талабаларимиз ўқийди. Ҳаммаси грант,- вазирлик мулозими.\nЎзбек мулозимига кўра, давлат гранти ҳисобидан хорижда ўқиётган ёшлар сони 500-1000 нафар атрофида.\n- Бир йилда бир неча юз. Мен сизга айтаман, масалан 100 нафар одам Россия Олий таълим вазирлиги билан келишилган ҳолда уларга грант асосида юборамиз. 15та Японияга юборамиз. Тахминан шундан кўпроқ Кореяга. Кейин Германияга. Гëте институти бор. Уларни ажратилган стипендияси, грантлар асосида юборамиз,- деди ўзбек мулозими.\n“Туркия билан ҳамкорлик йўқ”\nЎтган асрнинг 90-йилларида Туркиядаги ўқув юртларида жуда кўплаб ёшлар таълим олгани маълум.\nБироқ, дейди ҳукумат мулозими, бугунги кунда Ўзбекистон ҳукумати Туркияга ёшларни ўқишга жўнатмаяпти.\n- Бизда йўқ. Чунки биз ҳар битта давлат билан келишилган ҳолда яъни ўша давлатнинг ташаббуси ëки бизнинг томонимизнинг ташаббусига кўра тузилган битим ëки келишув бўлсагина унда биз нима қиламиз. Ўша нарса йўқ бўлган ҳолларда бошқа имкониятлардан фойдаланиб кимдир ўз шахсий йўли билан, ўз шахсий маблағлари эвазига кетаëтган бўлса, унга ҳеч қандай тўсқинлик йўқ,- деди Ўзбекистон Олий ва ўрта-махсус таълим вазирлигининг ўзини таништирмаган мулозими.


Ўзбекистон Республикаси Бош прокуратураси Академияси магистратурасига ҚАБУЛ 2019/2020\nМАГИСТРАТУРАГА НОМЗОДЛАР ДИҚҚАТИГА\n2019/2020 ўқув йилидан бошлаб Ўзбекистон Республикаси Бош прокуратураси Академияси магистратурасига номзодлар қабул қилинади.\nМагистратура мутахассисликлари бўйича кадрлар тайёрлаш ўқитишнинг амалий хусусиятига ва прокуратура органларининг касбий фаолияти билан узвий боғлиқликка таянган ҳолда амалга оширилади.\nАкадемия магистратурасига номзодларни қабул қилиш тенг ҳуқуқлилик, қабул ва танловнинг ягона қоидалари асосида амалга оширилади. Магистратурага танлов “юриспруденция” мутахассислиги бўйича олий юридик маълумотга эга бўлган шахслар орасида ўтказилади. Шунингдек, прокуратура органлари ходимлари, шу жумладан амалдаги кадрлар захирасидаги ходимлар танловда иштирок этиши мумкин.\nАкадемия магистратурасининг “прокурорлик фаолияти”, “тергов фаолияти” ва “коррупцияга қарши курашиш” йўналишлари бўйича 2019/2020 ўқув йилига жами 30 та, шу жумладан 18 та давлат гранти ва 12 та тўлов контракти асосида қабул квоталари тасдиқланган бўлиб, шундан:\n– очиқ танлов бўйича жами – 15 та, шу жумладан давлат гранти асосида 3 та (ҳар бир йўналишда 1 тадан) ва тўлов контракт асосида 12 та.\nКириш имтиҳонлари 20 август – 10 сентярь оралиғида мутахассислик фанлари ва чет тили фанидан тест синови, шунингдек ёзма имтиҳон тарзда ўтказилади.\nАкадемия магистратурасида ўқитиш давлат тилида амалга оширилади. Ўқиш давомийлиги – 1 йил.\nЎқиш жараёнида энг яхши натижаларга эришган Академия магистратураси битирувчилари прокуратура органларига хизматга қабул қилишга тавсия қилинадилар.\nАкадемияда таълим жараёнининг асосини ўқитишнинг замонавий интерфаол шакл ва усулларини қўллаган ҳолда, амалиётга йўналтирилган, компетентлик ёндашув, шунингдек таълим сифатини уни баҳолаш мақсадида доимий мониторинг қилиш ташкил этади.\nБош прокуратура Академияси 30 га яқин дунёнинг етакчи таълим ва илмий-тадқиқот муассасалари билан ҳамкорлик муносабатларини ўрнатган бўлиб, тингловчилар ўзаро алмашинуви дастурларини амалга ошириш юзасидан келишувларга эришилган. Натижада ўқув жараёнига Академия профессор-ўқитувчилари билан бир қаторда қатор нуфузли хорижий таълим муассасаларидан экспертлар, профессор-ўқитувчилар жалб қилинади.\nНомзодлар томонидан қуйидаги ҳужжатлар тақдим этилади:\nпаспорт, туғилганлик ҳақидаги гувоҳнома нусхалари;\nяқин қариндошлари ва уларнинг фаолиятига оид маълумотлар, тасдиқловчи ҳужжатлар (паспорт нусхаси, яшаш, ўқиш ёки иш жойи ҳақида маълумотнома) илова қилинган ҳолда;\n3,5 х 4,5 см ўлчамли 4 дона рангли фотосурат;\nяшаш, иш жойи ва соғлиғи ҳақида маълумотнома;\nолий маълумот тўғрисидаги диплом (ёки дипломдан кўчирма – Ўзбекистон Республикаси олий таълим муассасаларини давлат гранти асосида ўқиб тугатганлар учун) ҳамда унга илова;\nчет тилини билиш даражасини тасдиқловчи В2 ва ундан юқори даражадаги давлат малака сертификати ёки халқаро сертификатлар нусхаси (мавжуд бўлганда);\nмеҳнат дафтарчаси нусхаси (меҳнат стажи мавжуд бўлганда).\nЎзингизни қизиқтирган саволлар юзасидан қабул комиссиясига (71) 202-04-96 (1775) рақами орқали боғланган ҳолда батафсил маълумот олишингиз мумкин.\n270 01 Ноябр 2019


ЎзА - Ижодкорлар билан учрашув\n14.05.2018 17:05 Чоп этиш версияси\nЖиззахда “Адабиёт яшаса, миллат яшайди” шиори остида адабий тадбир ташкил этилди.\nПрезидентимизнинг 2018 йил 5 апрелдаги “Ўзбекистон Ёзувчилар уюшмаси фаолиятини янада такомиллаштириш чора-тадбирлари тўғрисида”ги қарори ижросини таъминлаш, жумладан, атоқли адиблар номи билан аталадиган ижод мактаблари фаолиятини ўрганиш ва уларга ижодий-методик ёрдам, тавсия беришга доир чора-тадбирларни аниқлаш мақсадида Ўзбекистон Ёзувчилар уюшмаси раиси С.Сайидов раҳбарлигида юртимизнинг бир гуруҳ таниқли ижодкорлари вилоятга ташриф буюрди.\nДавлатимиз раҳбари ташаббуси билан ўтган йили Жиззах шаҳрида Шароф Рашидов ҳамда Ҳамид Олимжон ва Зулфия хиёбони, уларнинг музейи барпо этилиб, ҳайкаллари ўрнатилган, ижод боғи ҳудудида Ҳамид Олимжон ва Зулфия номидаги она тили ва адабиёти фанини чуқурлаштириб ўқитишга ихтисослаштирилган мактаб-интернати ташкил этилган эди.\nТадбир ана шу муқаддас масканда адабиётимизнинг улкан намояндалари ҳайкаллари пойига гулчамбар қўйиш билан бошланди. Иштирокчилар боғ ҳудудидаги Ёшлар кутубхонаси, мактаб-интернат фаолияти билан танишди.\nЎтган йили фаолиятини бошлаган мактаб-интернатнинг 5, 6, 7, 8-синфларида вилоятнинг барча туман ва шаҳарларидан 120 нафар иқтидорли ўғил-қиз таълим олаётир.\nТадбир доирасида таниқли ижодкорлар томонидан барча синфларда ижод, адабиёт, шеърият мавзусида очиқ дарслар ўтилди. Дарслар давомида ижодкорлар билан юзма-юз мулоқотда бўлган ўқувчилар учун ушбу учрашув унутилмас воқеага айланди.\nИжодкор ўқувчи ва ўқитувчиларнинг ижодий учрашуви янада сермазмун, қизиқарли ўтди.\nУчрашувда мамлакатимизда ижодкорлар, айниқса, истеъдодли ёшларни қўллаб-қувватлашга қаратилаётган алоҳида эътибор адабиётимиз ривожига хизмат қилаётгани таъкидланди. Шу муносабат билан Жиззахда ёш ижодкорларни камолга етказишда мазкур мактаб-интернатда таълим-тарбия ишларини янада такомиллаштириш юзасидан фикр алмашилди.\n– Бу заминда ўз ҳаётини халқ хизматига бахшида этган буюк аждодларимизнинг нафаси сезилиб турибди, – дейди Ўзбекистон Ёзувчилар уюшмаси раисининг ёшлар билан ишлаш бўйича ўринбосари Нодир Жонузоқ. – Айниқса, халқимизнинг икки оташнафас шоири – Ҳамид Олимжон ва Зулфия номидаги махсус мактаб-интернатнинг очилиши тарихий воқеа бўлди. Биз бугун мактаб фаолияти билан танишиб, муассасада адабиётимиз дарғаларига муносиб ёш ижодкорлар вояга етиши учун барча имконият ва шароит яратилганидан беҳад мамнун бўлдик.\nУчрашувда Ёзувчилар уюшмаси томонидан мактаб жамоасига мамлакатимиз нашриётларида чоп этилган бадиий китоблар совға қилинди.


Меҳнат вазирлиги томонидан масофавий ишлашнинг мослашувчан графиги тасдиқланди | NORMA.UZ\nХодимларни масофавий иш усулида, мослашувчан иш графиги ёки уйда ишлашга ўтказишнинг вақтинчалик тартиби тасдиқланди (рўйхат рақами 3228, 28.03.2020 йил).\nБелгиланган тартиб коронавирус пандемияси билан боғлиқ карантин чора-тадбирлари кўрилаётган даврда амал қилади. Унга мувофиқ иш берувчилар ходимларни уларнинг розилиги билан масофавий ишлашга, мослашувчан иш графигига ёки уйда ишлашга ўтказишлари лозим. Бу ходим билан тузилган меҳнат шартномасига киритиладиган ўзгартиришларга асосан иш берувчининг буйруғи билан расмийлаштирилади. Ходимнинг қўшимча битимни имзолаши бундай ўзгартиришларга розилигини билдиради.\nБундай шаклда ишлашга ўтказишга доир устувор ҳуқуқлардан биринчи навбатда ҳомиладор аёллар, кексалар, имконияти чекланган шахслар ва сурункали касалликларга чалинган ходимлар фойдаланади.\nХодим бундай ишлашга ўтказилганда унинг таътиллар жадвалига мувофиқ меҳнат таътили, вақтинча меҳнатга лаёқатсизлик бўйича нафақа олиш ҳам қонун ҳужжатлари ва жамоа шартномасида назарда тутилган бошқа ҳуқуқлари сақланиб қолади.\nМасофавий ишга ўтказиш\nҲужжат доирасида масофавий иш деганда ходимнинг меҳнат шартномасида кўрсатилган меҳнат мажбуриятларини иш берувчининг жойлашган ҳудудидан ташқарида бевосита ёки билвосита назоратда бўлиш доимий иш жойи, ҳудуд ёки объектдан ташқарида бажариладиган иш усули тушунилади.\nМеҳнат шартномасига қўшимча битимда Меҳнат кодексининг 73-моддасида назарда тутилган шартлар билан бир қаторда қуйидагилар кўрсатилади:\nтомонларнинг электрон ҳужжатлар алмашинуви бўйича ўзаро алоқалар тартиби;\nходимнинг меҳнат мажбуриятларини амалга ошириш учун зарур жиҳозлар ва (ёки) ташкилий техникадан фойдаланиш тўғрисидаги келишув мавжуд бўлса, уларни тақдим этиш;\nиш берувчи билан доимий алоқаларни таъминлаш мақсадида ходимни алоқа воситалари билан таъминлаш, шу жумладан Интернет тармоғидан фойдаланиш;\nходимга берилган жиҳозлар ёки техника унинг айби билан бузилганда, етказилган зарарни ходим томонидан қоплаб бериш;\nходим шахсий жиҳозлари ва (ёки) ташкилий техникадан, шунингдек алоқа воситалари, шу жумладан интернет тармоғидан фойдаланган тақдирда харажатларни қоплаш;\nзарурий меҳнат муҳофазаси қоидалари ва меҳнат шароитларига риоя этиш;\nходимни ишлаб чиқариш зарурияти туғилганда доимий иш жойига ўтказиш.\nХодим иш вақтининг давомийлигини, тартибини, ишлаб чиқариш топшириғи ва ҳажмини меҳнат шартномасида кўрсатилган бошқа шартлардан келиб чиққан ҳолда мустақил равишда белгилайди. Буни ҳисобга олган ҳолда меҳнатга бир баравар миқдорида ҳақ тўланади, бунда иш вақтидан ташқари иш, дам олиш ва байрам кунларидаги иш, тунги вақтдаги иш учун меҳнатга ҳақ тўлаш шартлари қўлланилмайди (МКнинг 157, 158-моддалари).\nМасофавий ишлаш учун ҳақ қуйидагича тўланади:\nмеҳнат соатбай ҳақ тўлаш тизимида – ходимнинг белгиланган тариф ставкасидан (лавозим маошидан) келиб чиққан ҳолда;\nмеҳнатга ишбай ҳақ тўлаш тизимида – белгиланган нархлардан келиб чиққан ҳолда.\nМослашувчан иш графигига ўтказиш\nМослашувчан иш графигида қуйидагиларни белгилаш назарда тутилиши мумкин:\nтўлиқсиз иш вақти – тўлиқсиз иш куни ёки тўлиқсиз иш ҳафтаси (МКнинг 119-моддаси);\nқисқартирилган иш вақти давомийлиги доирасида иш бошланиши ва тугаш вақтлари (МКнинг 115-118-моддалари), шунингдек бошқа ходимлар учун ўрнатилган ички меҳнат тартиби қоидаларидан фарқли равишда ишдаги танаффуслар вақти ва давомийлиги.\nМослашувчан иш графигига вақтинчалик ўтказиш тўғрисидаги қўшимча битимда қуйидагилар кўрсатилади:\nиш вақти режими ўзгарганда – ишнинг кунлик бошланиш ва тугаш вақти, шунингдек сменали ишда ишланадиган ва ишланмайдиган кунлар навбати.\nМеҳнат ҳақи ишланган вақтга ёки ишлаб чиқарилган маҳсулотга мутаносиб равишда тўланади.\nУйда ишлашга ўтказиш\nУйда ишлаш деганда ходим яшаш жойи бўйича ёки унинг оила аъзоларига тегишли бўлган бошқа биноларда иш берувчининг буюртмалари бўйича товарлар ишлаб чиқариш ёки хизматлар кўрсатиш бўйича амалга оширилаётган иш тушунилади.\nУшбу меҳнат шаклида ишлашга уйда ишлашни амалга ошириш учун зарур бўлган шароитлар, шу жумладан турар жойи бўлган тақдирда йўл қўйилади.\nМеҳнат шартномасига қўшимча битимда уйда бажарилиши лозим бўлган иш турлари, шунингдек қуйидаги тартиблар кўрсатилади:\nходимнинг лавозим вазифаларини бажариши учун жиҳозлар, асбоб-ускуналар, бутловчи маҳсулотлар, хом ашё, материаллар, ярим тайёр маҳсулотлар тақдим этиш тартиби;\nходимнинг меҳнат қилиши муносабати билан энергия, сув, алоқа учун харажатларини, шунингдек шахсий жиҳозларидан фойдаланиш харажатларини қоплаш тартиби ва бошқа шартлар.\nУйда ишлаш учун қуйидаги тартибда ҳақ тўланади:\nмеҳнатга вақтбай асосда ҳақ тўлаш тизимида – ходимнинг уйда ишлашга ўтказилгунига қадар белгиланган тариф ставкасидан (лавозим маошидан) келиб чиққан ҳолда;\nмеҳнатга ишбай ҳақ тўлаш асосида – белгиланган нархлардан келиб чиққан ҳолда.\nҲужжат Қонун ҳужжатлари маълумотлари миллий базасида эълон қилинган ва 28.03.2020 йилдан кучга кирди.


Космик самолёт нима учун керак?\n18:59 / 25.05.2017\nАҚШ мудофаа вазирлигининг истиқболли тадқиқот лойиҳалари бошқармаси Boeing’ни янги гипертовушли космик қурилма ишлаб чиқиш учун танлади. Унинг номи Phantom Express (XS-1) бўлади.\nҚурилманинг вазифаси – сунъий йўлдошни суборбитал баландликларга олиб чиқиш, сўнг оддий самолёт каби горизонтал ҳолда қўнишдир.\nИшлаб чиқарувчилар ғоясига кўра, учувчисиз кема суборбитал баландликларга етганидан сўнг кичик ракетани учиради, у сунъий йўлдошни коинотга етказади, асосий қурилма эса Ерга қайтади ва учиш-қўниш йўлагида қўнади. Мудофаа вазирлиги XS-1 лойиҳаси ёрдамида сунъий йўлдошларни ер яқинидаги орбитага атиги бир неча кун тайёргарлик орқали чиқаришни мақсад қилган. Аввал бунинг учун бир неча ой вақт талаб этилган. Тахминларга кўра, космик самолёт бир неча соат ичида қайта парвозга тайёр бўлади.\n«XS-1 анъанавий самолёт, ёки оддий ракета ташувчи бўлмайди, уларнинг бирлашган нусхасига айланади. Лойиҳа парвозга кетадиган харажатларни ўн мартага камайтириш ва учириш вақтини тезлаштириш мақсадида ишлаб чиқилмоқда», - дейди АҚШ мудофаа вазирлигидан бўлган дастур координатори Жесс Спонабл.\nXS-1 ўзининг ички двигателлари ҳамда криоген пропеллентлар (суюқ кислород ва суюқ водород)дан фойдаланган ҳолда тик ҳолда парвоз қилади. Phantom Express гипертовуш тезликларида учиши ва 1300 килограммлик фойдали юкламани олиб кетиши мумкин.\nҚурилма Aerojet Rocketdyne AR-22 (шаттлдан) модификацияланган двигателлари, ракета двигателлари учун композицион материаллар, парвозни бошқариш учун автоном технологиялар ва гибридли композит-металл корпусига эга бўлади – у гипертовушли парвоз ва Цельсий бўйича 1100 даража ҳароратга чидамли бўлади.\nИшлаб чиқарувчиларнинг тахминига кўра, XS-1 парвози учун камида 5 миллион доллар сарфланади, шунинг учун, технологиядан тижорий мақсадда фойдаланиш ҳам назарда тутилган. Мудофаа маҳкамаси Boeing билан учар қурилма синовларини 2020 йилдан бошлашга умид қилмоқда, дея ёзади Popular Mechanics журнали.\nBoeing космик самолёт\nBoeing двигатели Тинч океани узра парвоз вақтида «сочилиб» кетди\nBoeing янги 737 МАХ 7 самолётини тақдим қилди\nCuberg стартапи Boeing’нинг электр самолётлари учун батарея ишлаб чиқаради


Олмалиқда тадбиркорлар билан учрашув\nТошкент вилоятида транспорт ҳаракати босқичма-босқич йўлга қўйилиши туфайли аста-секин йўловчиларнинг муаммоларига барҳам берилмоқда. Энг муҳими, тадбиркорларнинг фаолиятини бошлашлари учун имкониятлар яратиляпти.\nТошкент вилояти ҳокими Р. Холматов ташаббуси билан микроавтобуслар, хусусан, “Дамас” русумли автомобиллар қатновига рухсат берилгач, пандемия сабаб тўхтаб қолган минглаб иш ўринлари қайта тикланди, фуқаролар турмуш тарзи яхшиланиб авалги ҳолатига қайтмоқда.\nБу борада вилоят транспорт бошқармаси томонидан қатор саъй-ҳаракатлар амалга оширилмоқда. Хусусан, Олмалиқ шаҳрида йўловчилар ташиш йўналишида фаолият олиб бораётган тадбиркорлар, корхона раҳбарлари билан бўлиб ўтган учрашувда шу ҳақда сўз борди. Бошқарма бошлиғи Садриддин Шоқосимов йиғилганларга имкониятлардан тўғри фойдаланган ҳолда, мавжуд вазиятга холис баҳо бериб, карантин тугамаганлиги, фақат юмшатилганлигини ҳисобга олиб, ишлаш лозимлигини таъкидлади.\nШу билан бирга, ўзбошимчалик билан йўлкира ҳақини оширмаслик, белгиланган қонун меъёрларига амал қилиш, автотранспорт воситасини техник кўрикдан ўтказиш, ҳайдовчиларнинг тиббий ҳолатини назорат қилиш, транспорт воситасини дезинфекция қилиш борасида хатоликларга йўл қўймаслик бўйича зарур тавсиялар берилди.\nОлмалиқ вилоятнинг энг йирик саноат шаҳри ҳисобланади. Бугунги кунда шаҳарда 30 дан зиёд корхона фаолият олиб бормокда. Шу боис, улардан қатнашаётган вакилларнинг ҳам таклифлари эшитилди.\nТадбиркорлар талаблари асосида пандемия шароитида тўхтаб қолган ҳаракатлар ҳисобига тендер шартномаларини, лицензия муддатларини йил охиригача узайтириш таклифлари ўрганиб чиқиладиган бўлди. Шунингдек, суғурта полиси, ижара шартномалари борасидаги фикр-мулоҳазалар ҳам тингланди. С.Шоқосимов транспорт воситасидаги трафаретлар шаклларини тез фурсатда бир хил кўринишга келтириш борасида кўрсатмалар берди.\nОчиқ мулоқот шаклида ўтган тадбирдан сўнг йўналишлар ҳаракатида сифат жиҳатидан ижобий ўзгаришлар бўлишига умид билдирилди.


Қирғизистон Ўзбекистонни "асоссиз баёнотлар" беришдан тийилишга чақирди - BBC Uzbek - Mintaqa\nҚирғизистон Ўзбекистонни "асоссиз баёнотлар" беришдан тийилишга чақирди\nСўнгги янгиланиш 9 январ 2013 - 14:48 GMT\nCўх анклавидан Ўзбекистонга борувчи ягона автомобил йўли беркитилган\nҚирғизистон Ташқи ишлар вазирлиги қўшни Ўзбекистонни Сўх анклави атрофида тўрт кун муқаддам юз берган зўравонликлар юзасидан қўшма тергов гуруҳи ишлари якунлагунга қадар "асоссиз баёнотлар" беришдан тийилишга чақирган.\nИкки кун олдин расмий Тошкент можаро бошланишида Қирғизистон ҳарбийларини айблаган ва улар Ўзбекистон фуқароларига қарши ўт очиб, беш кишини ярадор қилишган, деб билдирганди.\nҚирғизистон Ташқи ишлар вазирлиги "чегара масалаларини одамларни гаровга олиш усули билан ҳал қилиш ҳаракатлари хавотирга солади, улар диққат билан ўрганишни ва айбдорларни холис жазолашни талаб қилади," дея баёнот тарқатган.\nЎзбекистонликларга кўра, бунга сабаб Қирғиз чегарачилари Ўзбекистон ҳудудига ноқонуний кириб, симёғочлар тортишади. Ушбу амалга ҳушёрликлар норозилик билдирганида, қирғиз чегарачилари қуролсиз ўзбекистонликларга қарши ўт очишади.\nБунинг натижасида ўртада можаро чиқиб, сўхликлар бир нечта қирғиз фуқаро ва ҳарбийсини гаровга олишади.\nҲозир барча гаровдагилар озод қилинган.\nҚирғиз томони қирғиз-ўзбек чегарасининг Боткен вилоятидаги қисмини бутунлай ёпиб ташлаган.\nШунингдек, Сўх анклавини Ўзбекистон билан боғлайдиган ягона Сўх-Риштон автомобил йўли ҳам беркитилган.\nБишкек расмийлари олинган тадбирни "чегарада вазиятни барқарорлаштиришга йўналтирилган чора," деб тасвирлаганлар.\nҚирғизистон Ташқи ишлар вазирлигига кўра, 5-январ куни Қирғизистон жанубидаги Боткен вилояти "Чорбоғ" чегара маскани атрофида электр симёғочларини ўрнатиш ишларининг бошлатилиши Ўзбекистоннинг Фарғона вилояти Сўх анклавида жойлашган Ҳушёр қишлоғи аҳолисининг ғазабини келтирган.\nҲушёрликлар 6-январ куни мазкур ишлар амалга оширилаётган жойга йиғилганлар ва электр симёғочларини ўрнатишни тўхтатишни талаб қилганлар.\nҚирғизистон Ташқи ишлар вазирлигига кўра, Ўзбекистон фуқароларининг "агрессив муносабати"га жавобан қирғиз ҳарбийлари осмонга қарата огоҳлантирувчи ўқ узишга мажбур бўлганлар.\n"Қирғизистон фуқароларининг Ўзбекистон фуқаролари томонидан гаровга олиниши инсон ҳуқуқлари ва эркинликларига зид келади", - деб билдирган Қирғизистон Ташқи ишлар вазирлиги.\nОлдинроқ Ўзбекистон Давлат чегараларини қўриқлаш қўмитаси махсус баёнот чиқариб, қирғиз чегарачиларини Сўх анклавидаги вазиятни кескинлаштиришда айблаганди.\nЎзбекистон расмийларига кўра, қирғиз чегарачилари Сўх туманидаги Ҳушёр қишлоғининг беш яшовчисини ярадор қилганлар.\nЎзбек томони мазкур ҳодиса юзасидан жиноий иш қўзғатганини маълум қилган.\nБоткен туман прокуратураси ҳам Ўзбекистон фуқароларининг қирғиз чегарачиларига ҳужуми ва фуқароларни гаровга олиши бўйича иккита жиноий иш очганини билдирган.\nҲозирга келиб қирғиз ва ўзбек расмийлари бир ҳафта ичида Сўх анклавига боғлиқ муаммони ҳал қилиш ҳақида келишув имзолаганлар.


Миржалол Қосимов ўзбек футболидаги муаммони топгандек эди... - Zamin.uz\nОсиё Чемпионлар лигаси Ғарб минтақасида гуруҳ босқич ўйинлари якунланди. Марказлашган ҳолда ташкил этилган беллашувларда юртимиз шарафини “Пахтакор” ва АГМК ҳимоя қилди. Ўзбекистон чемпиони “Пахтакор” кутилганидан-да ишончсиз натижа қайд этди. “Шерлар”нинг ўйинларига кейинги мақолада тўхталиб ўтамиз. Ҳозир олмалиқликларнинг ўйинларига назар соламиз.\nЯнгиликлар » Спорт » Миржалол Қосимов ўзбек футболидаги муаммони топгандек эди...


Маҳмудхўжа Беҳбудий. Миллатлар қандай тараққий этарлар? (1913) | www.ziyouz.uz\nБош саҳифа МатбуотЖадид матбуотиМаҳмудхўжа Беҳбудий. Миллатлар қандай тараққий этарлар? (1913)\nМаҳмудхўжа Беҳбудий. Миллатлар қандай тараққий этарлар? (1913)\nМиллатлар тараққийиға бир неча сабаблар бўлуб, туб сабаби уламо ила ағниёнинг ҳамийят ва ғайратларидур. Тараққий қилғон ва ё энди тараққий қилгувчи миллатлар аҳволиға диққат қилинса, мазкур икки синф муҳтарамни ўз миллатлариға сўз ва оқча ила хидмат этганлари фавран зоҳир бўлур.\nҲар миллатнинг уламоси, аҳли қалами, мутафаккири ўз миллатининг ояндаси учун йўл кўрсатур, машварат берур, миллат ахлоқининг ислоҳи учун масжидларда панд ва насиҳат берур, мактаб ва мадрасаларда дунё ва охиратда керак илм ва фан, таълим берарлар, китоб ва газет ила умматни муслиҳи учун баҳс ва муколамалар қилурлар.\nТараққий қилгувчи миллатларнинг уламоси замондин бохабар бўлиб, ўз миллатининг «масолиҳа замонийя»си учун саъй этар, миллатни пешрафтиға оқча ила, ҳайрат ила иона қилмоқни миллат бойлариға таклиф этар, ташвиқ ва таҳрис этар. Хулоса, ҳар миллатни уламоси, аҳли қалами миллат учун сўйлар, ёзар ва ҳавоижи миллийа ва замонияни ўз миллат мансубасиға билдирарлар. Замона ағниёлари ўз миллатларини замонийча кераклиги йўлинда оқча сарф этарлар, масалан, янги усулда замонавий мактаблар бино этиб, замонийча одам тайёрламоқ учун ҳаракат этарлар.\nҲукуматни ўрта ва олий мактабларига ўқийдурғон ўз миллат болалариға ионат этарлар. Ва бечора ҳамжинсларини диний ва дунёвий мактаблариға беруб, ўз харажатлари ила ўқутадурлар.\nРус, армани, яҳудий ва бошқа Русиядаги ватандошларимизни бойлари доимо ўз миллатлари учун катта хайр ва эҳсонлар қиладурлар, инчунин, Қафкоз, Қирим, Қозондаки мусулмон биродарларимизни бойлари, уламоси ва аҳли қалами, соҳиби фикри ўз биродарлариға мол, оқча, қалам ва илм ила кўб иона қиладурлар.\nАммо бизни Туркистонда бу ишлардин сўйламоққа ҳануз навбат келган йўқ. Ҳар ким ўз нафъи ва ўз шахсий иши ила саргардон, умумий ёинки диний ва миллий ишларни ояндаси учун, миллатни замона одамларидек тараққий этмоғи учун, халойиқни ислоҳ ахлоқи учун ғам тортувчи ва ҳаракат этгувчи йўқдир.\nБир карра диққат қилиб, маҳалла-кўй ва қишлоқ халқларига қаралсун. Авомлик, беилмлик нақадар кўпайган. Биз мусулмонмиз. Мусулмонликға илм лозим, амал лозим. Ўқумоқ керак, нима учун бошқа миллатларда юза бир нафар бесавод йўқ экан, биза юза бир нафар саводлик йўқ?\nБошқа миллатнинг ёш болалари мактабда, лекин бизники ҳаммолликда ва гадойликда. Бошқа миллат уламосига тобеъ экан, бизни уламо билъакс авомға тобеъдур? Бунинг охири харобдур. Йигирма, ўттуз сана сўнгра яна ёмонроқ бўлур, мусулмонлик, илм ва одоб ила қоим миллат ахлоқ, фазл ва ҳунар ила боқий қолур.\nБугун ислоҳи мактаб-мадраса, яъни ислоҳи миллатға кўшиш қилинмаса раби аср сўнгра диёнат барбод бўлур ва анинг жавоби масъулияти бугунгиларға қолур, бу масъулиятдин қутулмоқ учун миллатни диний илм ва дунёвий илм-фанлар ўқумоқ учун тарғиб қилмоқ керакдур. Диний илм ва фанларнинг ўрни мактаб ва мадрасадур.\nДунёвий фанларни ўрни ҳукумат мактабларидур, иккисиға ўқумоқ учун оқча лозимки, ул оқча бойларни киссайи ҳамиятидан чиқса керак.\nҲар замон учун асбоби ислоҳ ва тараққийи ионат бошқарур. Миллатға ионат этмоқ учун, ислоҳи мактаб ва мударрис учун, русий мактаблариға бола тайёрламоқ учун, деҳқон ва санъаткорларни ривож бермоқ учун «ҳамийяти хайрия», «нашри маориф», қироатхоналар, фўндлар, куружуклар, жаридалар, мажаллалар, нашриётлар… керакдур. Миллатлар тараққийси шул ила бўлур ва бу ишларға оқча керакдур, оқча бойларда ва афродда!\nМаро ба тажриба маълум шуд даро ҳар кор,\nКи қадри мард ба илм аст қадри илм ба мол.\n(Маъноси: менга тажрибадан маълум бўлдики, одамда қанчалик илм бўлса ҳам илмнинг қадри молдадур).\n«Самарқанд» газетаси, 1913 йил, 30 июл.\n← Аввалги Аввалги Маҳмудхўжа Беҳбудий. Эҳтиёжи миллат (1913)\nКейинги → Кейинги: Маҳмудхўжа Беҳбудий. Қозоқ қариндошларимизға очиқ хат (1918)


Денов ҳокимлиги интернетда муҳокамаларга сабаб бўлган Амир Темур ҳайкали бўйича муносабат билдирди - Daryo\n09:05, 29.05.2020 35236\nИжтимоий тармоқларда 27 май куни Сурхондарё вилоятининг Денов шаҳридаги Амир Темур ҳайкали кенг муҳокамага сабаб бўлди. Фойдаланувчиларнинг фикрича, унинг қўлидаги Темурийлар салтанати белгиси туширилган буюм гилам қоққичга ўхшайди. Денов тумани ҳокимлиги мазкур муҳокамаларга ўз муносабатини билдирди ва ҳайкалдаги белги юзасидан тушунтириш берди.\nМаълум қилинишича, ҳайкал Денов шаҳар ҳокимлигининг 1996 йил 25 апрелдаги фармойишига асосан бунёд этилган. Ҳайкалда Амир Темурнинг уч ҳалқадан иборат белги бириктирилган ҳассани қўлида тутган сиймоси акс этган.\nҚайд этилишича, уч ҳалқа Темур ва Темурийлар салтанати байроғи, тамғаси ва тангаларида тасвирланганлиги тарихий манбаларда келтириб ўтилган.\n«Амир Темур саройида хизмат қилган араб тарихчиси Ибн Арабшоҳ, Самарқандга испан элчиси сифатида келган Руи Гонзалес де Клавихо томонида келтирилган маълумотларда ва бошқа илмий рисолаларда қайд этилишича, бир-бирига туташган уч ҳалқа тасвирининг Амир Темур байроғи, тамғаси ва тангаларига туширилиши бу унинг Ер юзидаги уч иқлим, яъни шимол, жануб ва ғарб ҳудудларини ўз ҳукмронлиги остида бирлаштирганини, дунёнинг уч қисми подшоси эканлигини ифодалаган.\nҚўлида уч ҳалқадан иборат белги бириктирилган ҳасса тутган Амир Темур ҳайкали бобокалонимизнинг шон-шуҳрати, уч иқлимни бирлаштирган енгилмас машҳури замон бўлганлиги рамзидир», — дейилади ҳокимлик баёнотида.\nҲокимлик томонидан маълум қилинишича, Ўзбекистон Президентининг «2020—2022 йилларда Сурхондарё вилоятининг Денов тумани ва унинг марказини комплекс ижтимоий-иқтисодий ривожлантириш тўғрисида»ги қарори қабул қилинган. Ушбу қарорда Денов тумани марказидаги хиёбонда ўрнатилган Амир Темур ҳайкали қайта реконструкция қилиш кўзда тутилган.\nМавзуга доир: Муҳокамага сабаб бўлган Амир Темур ҳайкали, намойишга чиққан дунё, пляждаги бульдозер. 27 май суратлари\n14:28, 20.09.2020 172842\n23:44, 27.09.2020 112864\n15:20, 07.10.2020 128314\n16:00 Бугун 870\n15:44 Бугун 1517\n15:21 Бугун 6245\n15:00 Бугун 7504\n23:05, 22.10.2020 200008\n22:42, 23.10.2020 110417\n20:33, 23.10.2020 98137\n12:34, 23.10.2020 78116


Тожикистонда ҳайит куни байрам дастурхонини текшириш учун рейд ўтказилади - 4 Июня 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Июнь » 4 » Тожикистонда ҳайит куни байрам дастурхонини текшириш учун рейд ўтказилади\nZarnews’нинг ёзишича, улар турли хонадонларга тўсатдан киради ва дастурхон қандай безатилганини текширади. Агар хонадон эгалари томонидан тузалган дастурхон белгиланган нормалардан ошиқ бўлса, «исрофга йўл қўйилган» деб, ўша хонадон эгаларига 5000 сомоний (тахминан 4,5 миллион сўм) жарима солинади.\nБелгиланган нормага кўра, дастурхонда мевалар, миллий ширинлик ва пишириқлар, қуруқ мева ва овқат бўлишига рухсат бор. Аммо уларнинг миқдори ошиб кетмаслиги ва исроф бўладиган даражада бўлмаслиги лозим.\nУшбу нормалар 2017 йилда қабул қилинган «Турли маъракалар ва анъаналарни ўтказиш ҳақидаги қонун»га мувофиқ тузилган. Ўшандан бери ҳар йили жойларда нафақат ҳайит байрамларида, балки бошқа байрамларда ҳам, шунингдек турли маъракаларга ҳам Дин ишлари қўмитаси ходимлари рейдларга чиқишади ва аҳолининг байрамлар ва турли маъракаларда юқоридаги қонунга қанчалик амал қилаётганларини текширади. Қоидадан четга чиққанларга 5 минг сомоний (тахминан 4,5 миллион сўм) миқдорда жарима солинади.\nЮқоридаги қонунга кўра, бугун Тожикистонда никоҳ базмига 150 нафар одам айтилади. Наҳор ошга эса 200 нафар одам. Никоҳ маросимига бориш учун 4 та машинага рухсат бор. Шу қоидалардан четга чиққанлар жаримага тортилади.


«Вилоятлик шахсларга ўхшаш». ИИББ расмий сайтидаги маҳаллийчилик ижтимоий тармоқда норозилик келтириб чиқарди\n12:10 / 25.08.2017\nТошкент шаҳар Ички ишлар бош бошқармаси расмий сайтида қидирувдаги шахслар ҳақида хабар берилди. Унда Тошкент шаҳри аҳолиси ўғрилик ва фирибгарлик жиноятларидан огоҳлантирилган ва бегона шахсларни хонадонга умуман қўймаслик, турли найранг, алдовларга ишонмаслик сўралган.\nХабарга сув ичиб олиш, йирик купюрадаги пулларни майдасига алмаштириб олиш, ҳожатини чиқариб олиш ёки телефон орқали қўнғироқ қилиб олиш баҳонасида уйларга кириб турли жиноятларни содир этишда гумон қилинаётган, воқеа жойи яқинида жойлашган видеокузатув камерасига тушган шахслар суратлари келтирилган.\nГумондорлардан бирига тариф беришда «вилоятлик шахсларга ўхшаш» атамаси қўлланган.\n«Ёши 35-40ларда, бўйи 170-175 см бўлган, сочлари қора, сийрак, олд тараф сочи тўкилган, ўрта гавдали, кийинишидан вилоятлик шахсларга ўхшаш, ўзбек ва рус тилларида яхши сўзлаша олади», дейилган эълонда.\nБу хабар дарҳол ижтимоий тармоқ фойдланувчилари норозилигини келтириб чиқарди. Фейсбукда ва твиттерда ИИББнинг расмий сайтида Ўзбекистон фуқароларини тоифаларга, шаҳарлик ва вилоятликка ажратилишини ҳақоратланиш сифатида қабул қилиб, бунга изоҳ сўрашмоқда.\n«Вилоятлик шахсларга ўхшаш» иборасини қўллаш орқали маҳаллийчиликка йўл қўйган ходимга тегишли жазо кўрилиши ва расман узр сўралиши талаб қилинмоқда.\nТошкент йўлларида максимал тезлик пасайтирилиши мумкин\nТошкентга бир кунда неча минг автомашина кириб-чиқиши маълум қилинди\nТошкентдаги барча ички ишлар органлари таянч пунктлари иш вақти ўзгарди


1. Ҳисор тизмасидаги жуда камёб эндемик ўсимлик.\nБўйи 80 см гача етадиган кўп йиллик ўт. Поялари камроқ, тик, якка бошчали, тик чизиқли (жўякли), сийрак безчали. Баргларининг устки томони яшил, бироз ғадир-будир, пастки томони кулранг, чалкаш тукли. Ёпирма ва поянинг пастки қисмидаги барглари бандли, қолганлари бандсиз, япроғининг пастки қисми пояга ёпишган, тоқ патсимон, энг юқоридаги барглари ипсимон. Саватчаси цилиндрсимон. Ўрама баргчалари саватчага ёпишган, йўғон томирли. Тожи қирмизи-пушти рангли. Уруғи тескари пирамидасимон, туксиз, силлиқ. Июнда гуллаб, меваси июль–августда етилади.\nСурхондарё ва Қашқадарё вилоятлари: Ҳисор тизмасидаги Қизилсув, Сангардак ва Тўпаланг дарёлари ҳавзаларида ҳамда Бойсун тоғларида тарқалган.\nТоғларнинг ўрта қисмидаги ёнбағирларда майда жинс тупроқларда, арчазорларда ўсади.


07 август 2020, Тошкент вақти: 05:06\nҚува тумани ҳокими ўринбосари Ҳабибулло Рустамов\nФарғона вилоят, Қува туман ҳокимининг Саноатни ривожлантириш, капитал қурилиш, коммуникациялар ва коммунал хўжаликлари масалалари бўйича ўринбосари, 69 яшар Ҳабибулла Рустамовни пора билан ушлаш амалиёти муваффақиятсизлик билан тугади.\nОзодлик норасмий манбадан олган бу хабарни ҳоким ўринбосарининг ўзи тасдиқлади ва воқеа тафсилотларини айтиб берди.\nҲабибулло Рустамовни пора билан қўлга тушириш операциясини ўтказган ходимлар билан боғланишнинг иложи бўлмади.\nОзодлик билан 15 октябрь кунги суҳбатда Ҳабибулла Рустамов бундан 4 кун муқаддам юз берган воқеа тўғрисида қуйидагиларни айтиб берди:\n- Ўтган пайшанба, 11 октябрь куни эрталаб соат 8 да кабинетимга икки киши кириб келди. Бош Прокуратура Департаментининг Фарғона вилоят бошқармаси, вилоят прокуратураси ҳамда вилоят ДХХ бошқармаси ходимлари экан. Ҳужжат кўрсатишди ва столим устидаги қоғозлар тагидан 1000 АҚШ долларини олишди. Кейин улар махсус фонарик билан қўлларимни текширишди. Қўлимда ҳеч нарса кўринмади. Ëнадигани ëнмади¸ - дейди суҳбатдош.\nҚува туман ҳокими ўринбосари Ҳабибулло Рустамов билан суҳбат\nҲабибулла Рустамовнинг айтиб беришича¸ бу жараëн пайтида ДХХ ходимлари ўзлари билан Фарғона шаҳридан олиб келган икки киши “гувоҳ” вазифасини бажарган. Бир киши эса, жараëнни видеотасвирга олиб турган.\nСуҳбатдошга кўра¸ ана шундан кейин уни Қува туман ДХХ бўлимига олиб бориб махсус ускунада қўлларини текшириб кимëвий ишлов берилган пул изларини топа олишмаган:\n- Куни бўйи ушлаб ўтириб уйга қўйиб юборишди. Кечгача икки оперативник "стол устидаги пулларни пора сифатида олгандим", деб иқрор бўлинг, деб ундади. Ҳеч нарса иш бермагандан кейин оператив ходимлар, "сиз пенсия ëшидан ҳам аллақачон ўтиб кетган одам экансиз. Сиз ишдан четлатилсангиз ҳеч нарса йўқотмайсиз. Биз энди хизмат фаолиятимизни бошлаган ëш ходимлармиз. Бу тадбирни амалга оширолмай қовун туширсак карьерамиз бошланмасдан ниҳоясига етиши муқаррар", деб ëлворишди. Мен эса пора олмадим¸ олмайман ҳам деб гапимда маҳкам турдим,- дейди суҳбатдош.\nАна шундан кейин уйига қўйиб юборилган ҳоким ўринбосари Ҳабибулла Рустамов Фарғона вилоят ҳокими Шуҳрат Ғаниевга “пора билан тузоққа туширмоқчи бўлишгани” ҳақида шикоят аризаси ëзиб топширди.\n- Саккиз ой олдин Шуҳрат Ғаниев мени ишга олувди ишонч билдириб. Чунки бутун умрим давомида бошқарув соҳасида ишлаб тажриба орттирганман. Шу боис у киши номига ариза ëздим. Икккнчидан, Қува ҳокимига ишончим йўқ. “Пора бериш” тузоғини туман ҳокимининг ўзи қўйди, деб ҳам айтишди менга¸ дейди шу кунларда Қува туман ҳокимининг Саноатни ривожлантириш, капитал қурилиш, коммуникациялар ва коммунал хўжаликлари масалалари бўйича ўринбосари сифатида ишини давом эттираëтган Ҳабибулла Рустамов.\nҚува туман ҳокимлигида етакчи мутахассис лавозимида ишлаган мулозимнинг исми сир қолиш шарти билан Озодликка айтишича¸ ҳоким муовини 8 ойлик фаолияти давомида туманда қонунга зид тарзда қурилган иморатларни бузиб ўзига душман орттирган:\n- Ҳабибулла ака бу масалада принципиал турди. Қонунга зид тарзда рухсатсиз қурилган 170 ноқонуний қурилмаларни снос қилди. Самозахват қилиб ерларни босиб олган икки бой отадан ерларни давлат ҳисобига қайтариб олди. Ўртага туман ҳокими тушсаям, Ҳабибулла ака қаттиқ турдию аммо ўзига душман орттирди.\nЕтакчи мутахассисга кўра¸ 15 октябрь куни Қува ҳокими Ҳалимжон Умаров ўз ўринбосари Ҳабибулла Рустамовни чақириб “ишдан ўз аризасига кўра бўшашни” сўраган.\nҲабибулла Рустамовнинг ўзи Озодлик билан суҳбатда “ариза ëзмаганлигини” айтди:\n- Нега ëзишим керак? Айбим борми мени? Ëки бир нарсани еб қўйибманми? Мен эмас, менга тузоқ қурганлар ариза ëзсин. Адолат қарор топсин!\nҲабибулла Рустамов ва хавфсизлигини ўйлаб исми айтилмаслигини сўраган етакчи мутахассиснинг иддаолари юзасидан изоҳ олиш учун Озодлик Қува туман ҳокими Ҳалимжон Умаров билан боғланишга уринди, лекин боғлана олмади.\nКейинги икки ой ичида республиканинг ўнлаб туманларида “пора билан ушланган мулозимлар” тўғрисидаги хабарлар расмий матбуотда бот-бот чиқиб турибди.\nЎтган ҳафтада Қумқўрғон туман ҳокимининг Саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари 5000 АҚШ долларини пора тариқасида олган вақтида ашёвий далил билан ушланган эди.\nБундан олдин Хива шаҳар ҳокимининг ўринбосари 2 минг долларни пора тариқасида олаётган вақтда ашёвий далиллар билан қўлга олингани ҳақида расмий матбуот хабар берган эди.\nСўнгги саккиз ой мобайнида Тошкент ва Навоий вилоятлари ҳамда Урганч¸ Чуст¸ Бойсун туманлари ҳокимларининг Саноатни ривожлантириш, капитал қурилиш, коммуникациялар ва коммунал хўжаликлари масалалари бўйича ўринбосарлари 200 АҚШ долларидан тортиб 5000 долларгача бўлган миқдорда пора олганликда айбланиб, ҳибсга олингани ҳақда маҳаллий матбуот хабар тарқатган эди.


«Қадимги Юнонистон маданияти» очиқ дарс ишланмаси | «Умид» ИДУМ\nadmin Seshanba Yanvar 12th, 2016 Seshanba Yanvar 26th, 2016 Дарс ишланмалари Фикр билдирилмаган\nМавзу: «Қадимги Юнонистон маданияти».\nДарснинг мақсади: Ўқувчиларга «Қадимги Юнонистон маданияти» ҳақида маълумот бериш, қадимги юнон маданияти, фуқаролар тарбияси, Олимпия ўйинларининг ташкил топиши, театрнинг пайдо бўлиши, ҳайкалтарошлик ва меъморчилик, сўқир қўшиқчи Гомер достонлари ҳақида тушунчалар бериш, ўқувчиларни мультимедиа воситалари ёрдамида мавзуга қизиқтириш\nДарснинг таълимий вазифаси: ўқувчиларни тарих фанига қизиқтириш, мавзу тўғрисида тушунча бериш, билимларини ошириш.\nДарснинг тарбиявий вазифаси: ўқувчиларни мустақилликка ўргатиш, эркин фикрлаш қобилиятини ривожлантириш ҳамда изчил мулоқотга ўргатиш.\nДарснинг касбга йўналтирувчи мақсади: ўқувчиларга турли мисоллар ёрдамида этнография, археология, архив иши каби касбларга қизиқтириш, илк тушунча ва билимларни сингдириш.\nДарснинг кўргазмали қуроллари: дарслик, қадимги дунё харитаси, “Ҳақиқат манзаралари” китоби, доска, бур, тарқатма материаллар, жадваллар, персонал компьютер, проектор.\n1. Ташкилий қисм: Ўқитувчи дарс жиҳозларини ҳозирлайди, уй вазифаларини сўраш мақсадида фойдаланадиган “Кичик гуруҳларда ишлаш” интерфаол усули учун ўқувчиларни 4 гуруҳга бўлиб олади:\n2. Уй вазифасини текшириш: Гуруҳларга саволлар берилади:\n1. Нима сабабдан Юнонистон мағлубиятга учради?\n2. Ҳал қилувчи жанг қаерда бўлди?\n3. Демосфен ҳақида сўзлаб беринг.\n4. Юнонистон босиб олингандан сўнг қандай ишлар амалга оширилди?\nХар бир гуруҳнинг жавоблари эшитилиб, ўқитувчи томонидан тўлдирилади ва умумлаштирилади.\n“Илиада” достонида муаллифнинг бутун диққати асарнинг бош қаҳрамони Ахиллнинг ғазабига қаратилган бўлиб, қолган воқеалар фақат 50 кун ичига сиғдирилган. Тингловчи ва китобхон тўла таассуротга эга бўлиши учун асар давомида муаллиф йўлйўлакай чекинишлар ясаб, турлитуман ҳодисалар билан асосий воқеани тўлдириб борган. Худди шу уйғунлик, мухтасарлик “Одиссея” достонида ҳам бор. Жафокаш Одиссейнинг ўз ватанига қайтиши, ҳар сафар мобайнида унинг бошидан кечган мушкулотлар, учраган ажойибот, ғаройиботлар — асарнинг асосий мавзусидир.\nҚаҳрамонларнинг қиёфасини уларнинг табиати, хаттиҳаракатини кўрсатиш бобида — реалистик тавсифи ниҳоятда сезиларли. Достонларда ҳаётнинг турли поғоналарида турувчи илоҳий кучлар, одам болалари: Олимп тоғининг маъбуд ва маъбудалари, девлар, паризодлар афсонавий махлуқлар, подшоҳлар, паҳлавонлар, оддий жангчилар, маликалар, канизаклар, қул ва чўрилар, гўдаклар ва ҳ.к. кўз ўнгида гавдаланади. Юнон халқи асрлар давомида ботирлик ҳақидаги ўз туйғу ва орзуларини ана шундай қаҳрамон номи билан боғлаб келган.\nЮнон халқининг ботирлик, ғайрат ва жасорат тушунчаларини ёзувчи Ахилл образида талқин этган бўлса, шу халқнинг ҳаёт бобида орттирган донишмандлиги, ақл ва заковатини Одиссей образи орқали кўрсатган. Бошқа қаҳрамонлардан ташқари (ҳар иккала) достонда иккинчи даражали шахслар бор: Агамемнон — такаббур, Менелай — ботир, Диомед — серғайрат, Нестор — нуроний, Барис — худбин, олифта, Гектор — ориятли ва ҳ.к.\nЕвропа халқлари ўз тараққиётлари давомида катта иштиёқ билан неча бора юнонлар ҳамда римликлар яратган санъат ва адабиётга мурожаат этиб, улар асосида қалбларини безовта қилган туйғу ва ғояларни ҳал этишга уринганлар. Уйғониш даврининг буюк алломалари қўлида антик (қадим) дунёнинг илму фани, санъат ва адабиёти, фалсафий таълимотлари энг кучли қурол бўлиб хизмат қилган. “Уйғониш” сўзининг дастлабки маъноси ҳам қадимги маданиятни қайта тиклаш, янгидан оёққа турғизиш демакдир.\n17-аср Европа классицизм адабий оқими ҳам 100—150 йил давомида антик дунё бадиий ижодига тақлид шиори остида ривожланди, бу давр мобайнида қарийб бутун Европа саҳнаси, асосан, Юнон ва Рим трагедиялари мавзулари билан яшади. элин маданияти Ўрта Осиё маданиятининг равнақ топишига самарали таъсир этган. Салавкийлар ва ЮнонБақтрия подшолиги ҳукмдорлари даврида Ўрта Осиё, эрон ва бошқалар ўлкалар аҳолисининг фаол иштирокида шарқий эллинизм маданияти вужудга келди, у юнон маданиятини ҳам бойитди.\nМеъморлиги ва тасвирий санъати\nЮнон меъморлари ва тасвирий санъат намояндалари кўп асрлар оша турлихалқлар учун гўзаллик, уйғунлик, юксак дид намунасини ўтаган санъат ёдгорликларини яратган. Асарлар асосан содда афсонавий мавзуларга асосланган бўлсада, борлиқ ва инсон мувозанатини ҳис этиб, табиий муҳит, инсон танасининг табиий гўзаллиги ва уйғунлигини англаб акс эттирди. Бу нисбатлар меъморликда ҳам аниқ ифодасини топган. Юнон бадиий ёдгорликлари Болқон яриморолидагина эмас, шунингдек, Кичик Осиё, Жанубий Апеннин яримолроли, Ўрта денгиз ороллари ҳамда Шим. Қора денгиз соҳилларида ҳам сақланган.\nЮнонистон санъати Микен маданияти негизида пайдо бўлган; микенлар билан милоддан аввалги 2—1-минг йиллик санъатининг ўзаро боғлиқлиги кулоллик ва меъморлик бўяма нақшларида кўзга аниқ ташланади. Юнон санъати тараққиёти (милоддан аввалги 11—1-асрлар) тарихан гомер, архаика, класика, эллин каби бир неча даврларга ажратилади.\nГомер даври (милоддан аввалги 11—8-асрлар) да бўяма нақшли кулоллик тараққий этган, геометрик услуб милоддан аввалги 7-асргача ҳукм сурган, энг тараққий этган даври (8-аср)да Рабр ёдгорликлари вазифасини ўтаган рўзғорга мўлжалланган дипилон кўза ва идишлар безаги, нақш ва инсон шаклининг аниқ ритми, чизиқлар ифодалилиги билан ажралиб туради. Геометрик услубда терракота ҳайкаллар ва идишларга ҳайкалтарошлик безаклари (қопқоқ, шаклдор дасталар) ҳам яратилди. Меъморлик ҳақида маълумотлар деярли йўқ, баъзи бино қолдиқлари, ибодатхоналарнинг терракота модели ва адабий ёзма манбаларда айрим маълумотлар учрайди.\nАрхаика (милоддан аввалги 7—6-асрлар) даврида полислар шаклланди, шаҳарлар юзага келди, шаҳарсозликнинг асосий белгилари муқаддас жой (акропол) ва жамоат савдо марказлари (агора) бўлиб, улар атрофида турар жой мавзелари жойлаштирилган, шаҳарлар бунёд этилган. Етакчи ўринни ибодатхоналар (ҳайкаллари бўлган “худолар уйи”) эгаллаган.\nИбодатхоналар билан бир қаторда турли вазифаларни бажарувчи жамоат бинолари (театр, стадион, палестр ва бошқалар) бунёд этилган. Иншоотлар тошдан қуришга ўтилгач, ордер турлари шаклланди, ибодатхоналар бўртма тасвирлар, ҳайкаллар билан безатилди; даҳшатли махлуқлар билан олишаётган худолар ва қаҳрамонлар (Геракл, Тесей, Персей ва бошқалар)нинг қатъий тасвирлари яратилди; уларнинг ҳажмдорлиги ибодатхоналардаги меъморий шакллар билан уйғун. Ионий услубидаги ибодатхоналарнинг ҳайкалтарошлик фризлари динамикаси ва мураккаб композицияси билан ажралиб туради. Дастлабки ўзаро боғланмаган кам шаклли фризлардан ўзаро уйғун ва кўп шаклли яхлит композицияларга ўтиш кузатилади, илк фронтонлардаги релефлар (Керкира оролидаги Артемида ибодатхонаси) думалоқ ҳайкаллар билан алмашади.\nҲайкалтарошликда кичик бронза ҳайкаллар (“Фивалик Аполон”, милоддан аввалги 7-аср 1-ярми)дан яланғоч ўсмир (курос)лар ва узун кўйлакли қиз (кора)лар шаклини ясашга ўтилди. Ҳаракациз шакллар ўрнига ҳаракатларни шартли ифодалаш юзага келди (“Делосли Нике”, милоддан аввалги 6-аср ўрталари). Ҳайкалтарошлар инсон мимикасини ифода воситаси сифатида кам қўлласаларда, айни вақтда бой ҳажм, кийимлар бурмаларининг гоҳ қатъий, гоҳ нафис талқини билан ифодали образ қурилишига эришдилар. Архаика ҳайкалларида айрим маҳаллий фарклар кузатилади: ионий услубидаги кора ва курослар лирик ва ҳаётбахш образлари, шаклларнинг майинлиги билан қатъий қиёфали ва кескин шаклли дорий услубидаги ҳайкаллардан ажралиб туради. Бу даврда юнон кўзалари (амфора ва бошқалар) тугал шаклланди, буюмларга бутун юзаси қоплаб гилама усулида мужассамотлар яратилди, шартли қатъий чизиқлар ва геометрик услубдаги нақшлар ўрнини сюжетли саҳналарнинг тез-тез қўлланиши эгалади. Коринф, кейинроқ Афина (7—6-асрлар)да қора шаклли услуб қарор топди (Клитий, эксекий, Амасис ва бошқалар), қора шакли услубдан қизил шакли услубда кўзалар ясашга ўтиш юзага келди (Андокид ва бошқалар).\nКласика (милоддан аввалги 5-аср — 4-аср 3-чораги)да шаҳарлар ривожланди, мунтазам тарҳли шаҳар типи шакланди (Милет, Пирей), шаҳарларни тўғри бурчакли кўчалар тўри билан қисмларга бўлиш, турар жойларни мажмуа тарзида қуриш каби асосий қоидалар юзага келди. Полисларнинг ўзига хос рамзи бўлган ибодатхоналарнинг типик хусусиятлари индивидуаллик билан қўшилиб кетган, бир типдаги қурилишларда ягона ордер тузилишидаги нисбат ва кўламларнигина ўзгартириб такрорланиши билан ҳар бир шаҳар — давлат бош иншоотларида ўзига хос меъморий қиёфалар яратишга эришилди. Шу жиҳатдан умумий тарҳли ва ордер элементлари бўлган Афина Афайи (тахминан милоддан аввалги 500—480, эгин о.да), Гера ИИ (“Посейдон ибодатхонаси”, милоддан аввалги 5-аср 2-чораги, Посейдонияда), Зевс (милоддан аввалги 468—456, Олимпияда) ибодатхоналари ўзига хос сифатлари билан бир-биридан фарқлидир.\nМилоддан аввалги 6—5-асрлар чегарасида тасвирий санъатда кескин ўзгаришлар рўй берди, ҳайкалтарош ва рассомлар инсон қиёфаси ва унинг ҳаракатини мукаммал ифода этдилар, фронтон, фризларда кўп шаклли лавҳаларни дадил бажардилар. Класика бошида юзага келган “қатъий услуб” ҳусусиятлари кўзаларга ишланган тасвирларда аниқ ифодасини топди (Епиктет, Евтимид, Ефроний). Қизил шакллар услубида ижод қилган Бриг афсонавий мавзулар билан бир қаторда маиший лавҳалар (базм, мактабдаги машғулотлар, стадиондаги атлетлар)ни ҳам яратди. “Қатъий услуб” милоддан аввалги 5-аср 1-ярмидаги ҳайкалтарошликда ҳам кўзга ташланади; эгин о.даги Афина Афайи ибодатхонаси фронтони, Олимпиядаги Зевс ибодатхонаси фронтон ва метоплари каби санъат дурдоналари яратилди. Классиканинг илк даврида қаҳрамонлар образлари билан бир қаторда кўтаринки руҳдаги реал образлар ҳам юзага келди (Мирон ва бошқалар). Инсон танасини мукаммал ишланиши юнон санъатига умрбоқий ғоялар (гўзалликнинг хунуклик устидан ғалабаси)ни ифодалаш имконини берди. Милоддан аввалги 5-аср ўрталарида классика санъати (“юксак классика” деб номланган) гуллаб яшнади. Перикл даврида Афина элладанинг сиёсий ва бадиий марказига айланди. Вайрон бўлган Акрополда Фидий бошчилигида моҳир меъморлар ва ҳайкалтарошлар ишлади: тасвирий ансамбллар ҳосил қилинди, янги ибодатхоналар бунёд этилди, ҳайкаллар ўрнатилди, гўзаллик ва уйғунлик тараннум этилди (маъбудларнинг юксак мавқеи, тантаналарда виқор билан юришлари, кентаврлар билан олишувлари ва бошқалар). Озод эллин фуқаролик руҳи, ғоявий, ахлоқий ва жисмоний мукаммаллиги Фидий асарларида, Парфенон безакларида, Поликлет ҳайкаллари, Полигнот кўзалари, фрескалар, терракота ҳайкаллари, релеф ва тангаларда ёрқин ифодаланган.\nМилоддан аввалги 4-аср бошларида юнон полислари демократияси инқирози билан айрим шахслар хоҳиши полислар хоҳишини сиқиб чиқарди. Диний иншоотлар қуриш ўрнини инсоннинг кундалик ҳаёти билан узвий боғлиқ бўлган иншоотлар (палестр, театр ва бошқалар) қуриш эгаллади (жумладан, эпи даврдаги театр, милоддан аввалги 350—330 ва бошқалар).\nВазифасига мос аниқ композицияли юнон театрлари жаҳон меъморлигидаги томоша иншоотларининг кейинги тарақиётига асос бўлди. Мемориал ансамблларда инсон шахсини абадийлаштириш анъаналари юзага келди (мас, Галикарнасл&т мақбара, тахминан милоддан аввалги 353). Тасвирий санъатда инсон характерига қизиқишнинг ортиши ҳайкалтарошлик портретларини ривожланишини таъминлади. Афсонавий композицияларда кураш драматизми, инсоннинг руҳий қудрати ва жисмоний шижоатини тасвирлаган Скопас ижодида воқеликдаги қарама-қаршиликлар ўткир ифодасини топди, бу жиҳатдан Праксител ҳайкаллари, Лисипп асарлари диққатга сазовор.\nЭллин даври (милоддан аввалги 4-аср охири — 1-аср) юнон маданияти минтақаларининг кенгайиши унинг Александр давлати ва унинг ворислари давлати таркибига кирган халқлар маданияти билан ўзаро қўшилиши билан белгиланади. Афина бадиий ҳаёт маркази мавқеини йўқотди. Кичик Осиёнинг йирик шаҳарлари янги қараш (нуқтаи назар)ларни яратувчига айланди, қурилиш беқиёс даражада ўсди, кўплаб мунтазам тарҳли янги шаҳарлар юзага келди (Истанбул ва бошқалар), йирик иншоотлар қурилди (Истанбулдаги Фарос маёғи), маҳобатли меъморий ансамбллар бунёд этилди (Пергамдаги Акропол) оддий уйдан бош саройгача бўлган турар жой типи шаклланди, анъанавий ички ҳовли тарҳли уйлар устунлар билан ўралган перистилга айлантирилди. элин ҳайкалларидаги қиёфалар қўрқув, даврни фожиавий англаш билан йўғрилган. эллин даври санъатига минтақавий мактаблар, йўналишларнинг ҳамда бадиий образли масалаларнинг рангбаранглиги хос: ҳайкал портретлар ривожланди, классиканинг инсон — фуқаро уйғунлиги ўрнига буюкларни улуғлаш қарор топди. Ижтимоий келиб чиқиши ҳар хил бўлган одамларга, уларнинг ёшидага характерли хусусиятларга қизиқиш ортди. Юнонистон Рим томонидан забт этилиши билан эллинлар санъати ғолиблар маданиятининг ривожланиши билан қўшилиб, уни ўзининг кўп асрлик анъаналари билан бойитди, шунингдек, ўзининг мустақиллигини ҳам йўқотиб борди.\nюнон драмаси ва театри Дионис шарафига ўтказиладиган қишлоқ хўжалиги байрамларидан бошланган. Унинг асосида табиатнинг қишки ўлик мавсуми ва баҳорги уйғониш даври билан боғлиқ қадимий ер эгаларининг ўйинлари ётади. 6-асрнинг 2-ярмида алоҳида ижрочи — актёр (драматургнинг ўзи) пайдо бўлди. Эсхил саҳнага 2 актёрни олиб кирди. Софокл эса саҳна декорациясида тасвирий безаклардан кенг фойдаланди, фожиаларда 3 актёр пайдо бўлди. Актёрлар, асосан, ниқоб кийиб ўйнаганлар. Театр юнонлар ҳаётида алоҳида ўрин эгаллади. Айниқса, қулдорлик даври гуллаган пайтда театр аҳамияти янада ортди. Театр, асосан, 3 қисм: орхестр, томошабинлар учун жой ва чодирдан иборат бўлди. Булардан энг қадимийси орхестрюмалоқ майдон бўлиб, унда актёр ва хор ижрочилари томоша кўрсатганлар. Дастлаб барча томошабин орхестр атрофида ўтирганлар, кейинчалик омма учун алоҳида жойлар ажратилган. Театр биноларидан қадимийси Афинадаги Дионис театри биноси ҳисобланади. Кейинги энг катта Афина театри милоддан аввалги 4-асрнинг 2-ярмида қурилди. Театрда трагедия ва комедиядан ташқари мифологик сюжетга эга сатирик спектакллар ҳам қўйилган. Дастлаб аёллар ролини эркаклар ниқоб кийиб ижро этган, эсхил, Софокл, Еврипид, Аристофан каби буюк драматургларнинг ижодида Юнонистон қулдорлик демократиясининг равнақи ва зиддиятлари акс этди. Мифологик сюжетли пантомимик рақслар кенг тарқалди. Уларда аёл актёрлар ҳам қатнашди. Эллинизм даврида (милоддан аввалги 3—1-асрлар) театр Шарқда юнон маданиятини тарғиб қилишда асосий воситалардан бирига айланди. Театрлар нафақат йирик савдо марказларида, балки кичик шаҳарларда ҳам қурила бошлади. Дионис шарафига ўтказиладиган байрамларда трагедия ва комедиялар намойиш этилди. Қишлоқ комедияси йўқола борди. Янги комедиялар (Менандр, Филемон ва бошқалар) ўзаро ҳаётий муносабатларни, инсон ички кечинмаларини акс эттирди. Милоддан аввалги 5-асрда Юнонистонда мимлар маиший ва ҳажвий ҳарактердаги кичик саҳналар юзага келди. Эллинизм даврида илк бор профессионал актёрлар ижод қилди. Актёрлар уюшмаси пайдо бўлди. Бу даврда актёрлар катта ҳурматга, юридик ҳуқуқга эга бўлганлар. Томоша кўрсатиш учун актёрлар ҳатто уруш пайтларида ҳам хоҳлаган ерларига бориш, ўзлари ва нарсаларига дахлсизлик ҳуқуқи берилган. Актёрларнинг ўзлари эса ҳар қандай ҳарбий хизматдан озод этилганлар (милоддан аввалги 3-аср бошларида бу ҳақда махсус қонун қабул қилинган). Юнонистон театри жаҳон театрининг ривожланишида муҳим рол ўйнади.\nЮнонистон мусиқасини бадий (мас, “Илиада” “Одисея”) ва илмий (Платон, Аристотел, Пифагор, Аристоксен) мерос ҳамда тасвирий санъат ёдгорликлари орқали тасаввур қилиш мумкин. Юнонистонда мусиқа санъати ижтимоий ҳаётда муҳим ўрин олиб, уни ўрганиш ёшлар тарбияси тизимига киритилган, қўшиқчилик ва созандалик бўйича турли мусобақалар ўтказилган. Турли халқ қўшиқлари — георгик (деҳқончилик билан боғлиқ), эпиталама (никоҳ тўйларида айтиладиган), тренос (йиғи), эмбатерий (ҳарбий) каби жанрлар, Аполон (пеан), Дионис (дифирамб, фаллик) ва бошқалар худоларга бағишланган айтимлар кенг ўрин олган. Шоирхонанда (аед, рапсод — Гомер ва бошқалар)лар ўзи яратган эпик қўшиқлар ва достонларни чолғу (торлитирнама форминкс ва бошқалар)ларни чалиб ижро этган. Мусиқанинг одамларга сеҳрли таъсири, машҳур хонанда ва созандалар (Олимп, Марсий, Орфей ва бошқалар) фаолиятига доир бир неча ривоят ва афсоналар бизгача етиб келган.\nОлимп авлос чалиш йўлларини ҳамда гармония (енармоника) қонунларини, лесбослик Терпандр кифарани кашф қилганлар. Олимпнинг шогирди критлик Талет хор қўшиқчилигини киритган. Мусиқа, айниқса, хор қўшиқчилиги катта ижтимоий аҳамиятга эга бўлиб, ватанпарварлик рамзи даражасига кўтарилган. Ҳарбий (маршсимон) куйлари билан бирга лирика йўналишидаги жанрлар (мас, Сапфонинг ишқий қўшиқлари, Пиндарнинг гимн ва одштари, элегия) ривож топган.\nЮнонистон трагедия ва комедиясида мусиқа муҳим драматургик вазифаларни бажарган. Унинг ижодкорлари (Эсхил, Фриних, Софокл, Еврипид ва бошқалар) куйларни ҳам яратиб, драматик асарларга хор ва рақслар, якка хонандалик шаклларини киритган. “Антигона” (Софокл) трагедиясидаги хор Афинанинг миллий мадҳиясига айланган. Эллинизм даврида катта чолғу ансамбллар, орган каби мусиқа чолғу асбоблари пайдо бўлган.\nЮнонистон мусиқа маданиятига Кичик Осиё ҳамда Яқин Шарқ халқлари мусиқа анъаналари таъсир этган. Ўз навбатида, Юнонистон мусиқаси ҳамда мусиқа назарияси Шарқ мусиқа илми (Юнус алКотиб, Ибн Сурайж, Ишоқ ал Мавсилий, Форобий, ал Киндий, АбулФараж, Исфаҳоний ва бошқалар)да ривож топган. 9-асрда Бағдодда Аристотел, Аристоксен, Никомах, Птолемей ва бошқаларнинг кўпгина мусиқа рисолалари араб тилига таржима қилинган. Форобий Аристотел тизимини, ал-Киндий янги платониклар ғояларини ривожлантирган. Юнонистон мусиқа назариясида қарор топган тушунчалар (мусиқа, мелодия, ритм, гамма, монодия, гармония, диатоника ва бошқалар) ҳозирги мусиқашуносликда ҳам жорий этилмоқда.\n1. Дарсликдаги тест дастурига ўзгартириш киритиб тест саволини биттага ошириш.\n2. Тест тузиш (10 та ёки ундан ортиқ тест).\nгреция, дарс ишланма, дарс ишланмаси, дарс технологик харитаси, история, открытый урок, очиқ дарс ишланмаси, разработка урока, тарих, технологическая карта урока, юнонистон\n← Биз ҳақимизда «Тонг юлдузи»да мақола\nКлавиатурага қарамасдан тез ёзишни ўрганамиз (видео) →


Самарқандда 546та янги хонадонлар фойдаланишга топширилди\nСамарқанд шаҳри Қорасув массивидаги Обод маскан маҳалласида бош Қомусимиз қабул қилинган кун муносабати билан 546 хонадондан иборат 13 та қўп қаватли арзон уй-жойлар фойдаланишга топширилди.\nПрезидент 92 нафар фуқаро афв этилган Фармонни имзолади\nЎзбекистон қишлоқ хўжалиги ходимларига\nМеҳмонларга Ўзбекистондаги электротехника саноати корхоналарининг фаолияти, улар томонидан ишлаб чиқарилаётган маҳсулотлар ҳажми, экспорт салоҳияти ҳақида маълумот берилди. Учрашувдан сўнг ҳиндистонлик меҳмонлар кабель-сим маҳсулотлари ишлаб чиқарувчи “Прокаб” корхонасига ташриф буюрдилар.\nЕТТБ томонидан бугунги кунгача Ўзбекистон иқтисодиёт секторларига 1,3 млрд доллар инвестиция киритилди\nОлий Мажлис Сенати Раисининг биринчи ўринбосари Содиқ Сафоев ва “Тараққиёт стратегияси” маркази ижрочи директори, Қонунчилик палатаси депутати Элдор Туляков шу кунларда расмий ташриф билан Буюк Британияда бўлиб турибди\nТашқи ишлар вазири биринчи ўринбосари: “Илгари агар элчи инвестиция ва бизнес лойиҳаларини жалб қилиш билан шуғулланса, у шунчаки ишдан олинарди“\nБугун Халқаро пресс-клубда Ўзбекистон Республикаси Ташқи ишлар вазирлиги, Ўзбекистон Республикаси Инвестиция ва ташқи савдо вазирлиги, парламент вакиллари мамлакатимиз ташқи сиёсатида рўй бераётган туб ўзгаришлар, прагматик тенденциялар ҳақида ўз мулоҳазаларини билдиришяпти.\nЎзбекистон элчилар орасида аёллар сонини кўпайтиришга манфаатдор эканлиги айтиб ўтилди\n... Дипломатияда ҳам аёллар кўп бўлиши керак. Ҳар томонлама илмга эга бўлган, аёл кадрлар бўлиши керак. Ўзбекистон элчилар орасида аёллар сонини кўпайтиришга манфаатдор.\nЎзбекистонда йил охиригача қарийб 190 минг тонна балиқ ишлаб овланиши кутиляпти\nАхборот ва оммавий коммуникациялар агентлигида “Ўзбекбалиқсаноат” уюшмаси раҳбари ва маъсул ходимлари иштирокида матбуот анжумани бўлиб ўтди.\nЎзбекистон Суперлигасиди 2021 йилдан VAR тизими жорий этилади. Термамиз эса 2030 йилгача “Топ-50”дан жой олиши керак\nБу давлатимиз раҳбарининг 4 декабрдаги “Ўзбекистонда футболни ривожлантиришни мутлақо янги босқичга олиб чиқиш чора-тадбирлари тўғрисида”ги Фармонида белгилаб берилди.\nЎзбекистондаги цемент заводлари сони яна биттага кўпайди\nАйни кунда Республикамизда жами 25 та цемент заводлари фаолият олиб бораётган бўлиб, уларнинг йиллик қуввати 13 780 тоннани ташкил этади.\nЎзбекистон келгуси йил МДҲга, 2022 йилда эса ШҲТга раислик қилади\nБугунги кунда Ўзбекистон ташқи сиёсат ва ташқи иқтисодий масалаларда фақат миллий манфаатларга таянади.\nЕОИИ масаласида Ўзбекистонга ташқи босим йўқ\n... Евросиё иқтисодий иттифоқи масалаларида Ўзбекистон биринчи навбатда миллий манфаатларга таянади.\nИ.Неъматов: Уч йил олдин “Марказий Осиё муаммолар, мисли кўринмаган ечимсиз масалалар марказидир“ дея башорат қилишарди“\nЎзбекистон 3 йилда ташқи сиёсатда қандай мамлакатга айланмоқда?\nДХХ сохта паспорт билан Ўзбекистонга кирмоқчи бўлган Тожикистон фуқаросини қўлга олди\nДХХ сохта паспорт билан Ўзбекистонга кирмоқчи бўлган Тожикистон фуқаросини қўлга олди.\nРэпер Шоҳрух депутатликка ўз номзодини илгари сурмоқда\nШу йил 22 декабрь куни Ўзбекистонда парламент ва маҳаллий Кенгашларга сайловлар бўлиб ўтади.\nShowing 1-20 of 10,709 items.


Ҳар куни Нурафшон кўчасидан анҳор ёқалаб юраман. Тоза, саришта жойлар. Айниқса, ёз фаслида у ердан ўтишнинг гашти бўлакча. Ишдан қайтишда анҳор бўйлаб пиёда қайтаман. Бир танишим айтганидек, “ўйлаб олиш учун” ҳам пиёда юришни яхши кўраман.\nЯқинда сув ёқалаб, хаёлларга чўмиб кетаётгандим. Бир пай “чалоп” этган овоз эшитилди. Қарасам, анҳорда катта қора целлофан пакет. Ичи тўла ахлат сувда қалқиб, сузиб кетаяпти. Не кўз билан кўрайки, анҳорнинг нарига қирғоғида тахминан 60-65 ёшлардаги супурги кўтарган онахон қолган-қутган чиқиндиларни сувга улоқтираяпти. Тўғриси, бундан қаттиқ жаҳлим чиқди. Бир кўнглимда гапирсаммикан, деб хаёл қилдим. Лекин ўзбекона андиша устун чиқди—айтолмадим. Бир қарорга келгунимча, онахон дарвозасидан кириб кетди.\nБу ҳолат кўнглимни хира қилди. Умуман, дуч келган жойга чиқинди ташлайдиган, айниқса, сувга ахлат оқизадиган одамларга тоқат қила олмайман. Бу, менимча, болаликдаги тарбиянинг таъсири. Уйимизнинг яқинидан катта зовур оқиб ўтган. Ёз фаслида болалар билан маза қилиб чўмилардик. Идиш-товоқ, мол-қўй ва рўзғорга ҳам шу анҳорнинг сувидан фойдаланилар эди. Айримлар учун ичимлик суви ҳам эди. Биз эса маҳалламизга махсус сув ташиш машинасида олиб келинадиган сувдан сотиб олиб, ичардик. Уни Оқсув дердик. Тоғлардан оқиб келадиган бу сув жуда ширин, таъми ҳам бошқача. Ердан сизиб чиққан анҳордаги заҳ сувидан кескин фарқ қилади. Хуллас, шу зовурнинг яқин атрофдаги хонадонлар учун аҳамияти катта эди(ҳозир ҳам шундай).\nМахсус чиқинди ташлаш жой бўлмагани учун қўни-қўшниларимиз кўприк ёнига, анҳор ёқасига ахлат ташлашни ўрганиб олди. Ўша пайтда раҳматли бобом шифохонада даволанаётган эдилар. Шифохонадан қайтиб, уни кўриб қолдилар. Кейин фаросатсизларча сув ёқасига ахлат ташлаган одамларни бўралатиб сўкдилар. “Қанақа бефаҳм одамлар бор-а. Ўзи фойдаланади, болалари чўмилади, идиш-товоғини ювади, керак бўлса, ичади. Ахлатни турган-битгани касаллик, микроб-ку!”, дедилар. Ва бизни чақириб, тозаллатирдилар. Табиийки, бундан ҳамма қўшнилар бохабар бўлди. Кейин бизга “Ким ахлат ташлаганини кўрсанглар, менга айтасизлар. Ўзим гаплашаман ўша бефаросат билан”, дедилар. Шундан кейин ахлат ташлаш тўхтади. Бобомнинг шу каби тутумлари бизга синггандир, эҳтимол.\nАна энди анҳорга ахлат ташлаган онахон ҳақида. Наҳотки, бир умр шу анҳорни бўйида яшаб, шу ёшга кириб, сувга чиқинди ташламаслик ҳақида билмайдилар? Бунга ишониш қийин. Чунки ҳамма ўзбек хонадонида бу ҳақида обдон уқтирилади. Хўш, хонадоннинг улуғлари шундай иш қилса, болалари қандай бўлади? Жавобини ўзингиз яхши биласиз: Катта арава қаердан юрса, кичиги ҳам шу ердан юради.\nБалки ташлашга жой йўқдир, дерсиз. Менинг хаёлимдан ҳам шундай фикр ўтди. Лекин кеча “Махсустранс”нинг чиқинди ташийдиган транспортини кўрдим. Йигитлар маҳалланинг чиқиндиларини ортишаётганди. Гапларим исботи сифатида расмга ҳам тушириб олдим.\nҲукумат миллион-миллион пул ажратиб, Нурафшон кўчасини очди. Одамларнинг бахри дили очилсин, деб атрофини кўкаламзорлаштирди, атрофини обод қилди. Буларнинг ҳаммаси биз учун, шу эл, шу халқ учун. Лекин ҳамма ҳам буни англамайди, қадрига етмайди. Ваҳоланки, дунёдаги қанча-қанча жойлар сувга зор, турган-битгани саҳро, чўл. Олдингдан оққан сувнинг қадри йўқ, дегани шу-да. Эътибор қилсам, онахонга ўхшаб анҳорга ёки унинг четига ахлат ташлайдиганлар камэмас экан. Сувдан оқиб келадиган ёки анҳор бўйи ташланган чиқиндилар гапимнинг исботи.\nАзизлар, чиқиндиларнинг табиатга, ундан ҳам одамга қанчалар зарар эканини айтиб, турли рақамлару статистикалар билан бошингизни қотирмоқчи эмасман. Интернетга кирсангиз, бу ҳақида истаганча маълумот ўқишингиз мумкин. Бобом кўп бор таъкидлардилар, “Ит ҳам хатто жойини думи билан супириб, кейин ётади”, деб. Ўзимиз яшайдиган, болаларимиз ўйнайдиган жойни озода тутайлик. Айниқса, анҳорларга чиқинди оқизмайлик, илтимос. Ҳеч ким кўрмагани билан жазодан қутулиб қола олмайсиз. Сиз ташлаган ахлат сабаб бўлиб, кимдир озор топса, касал юқтирса, гуноҳи сизнинг бўйнингизда. Бу аниқ!


17:47 / 31.05.2016 | Muhriddin | 1696\nАссалому алайкум! Узтозлар, тоғам касалликлари учун ўтириб намоз ўқийдилар.Мен уларга иктидо қилиб намоз ўқисам бўладими. Тоғамларни ҳақларига дуо қилсангизлар. Аллоҳ таоло илмларингизни янада зиёда қилсин. Раҳмат.\nВа алайкум ассалом! Жоиз эмас. Эркак киши аёлга ёки ёш болага, таҳоратли узрлига, қори уммийга, кийимли яланғочга, имо қилмайдиган имо қиладиганга, фарз ўқувчи нафл ўқувчига ва бир фарзни ўқувчи бошқа фарзни ўқувчига иқтидо қилмайди. Бу жумлада баъзи намозхонларнинг баъзиларга иқтидо қилиши мумкин эмаслиги ҳақида сўз кетмоқда. 1. Эркак киши аёл кишига иқтидо қилмайди. Чунки Расулуллоҳ соллаллоҳу алайҳи васалламнинг ва салафи солиҳнинг даврларидан ҳозиргача бу шаклдаги иқтидо бўлмаган. Аёл кишининг эркакка имом бўлиши хаёлга ҳам келмаган масаладир. 2. Эркак киши ёш болага иқтидо қилмайди. Бунинг далили Абдурраззоқ Ибн Аббосдан қилган қуйидаги ривоятдир:\n«Fулом то эҳтилом бўлмагунича имом бўлмайди». Баъзи уламолар: «Балоғатга етган шахс ёш болага таровеҳда иқтидо қилса бўлади», деганлар. 3. Таҳоратли узрлига иқтидо қилмайди. Чунки пешоби доим оқиб турадиган каби узрли шахс ҳақиқатда бетаҳорат ҳолда намоз ўқийди. Фақатгина ноиложликдан у бетаҳорат эмас, дея ҳукм қилинган. 4. Қори уммийга иқтидо қилмайди. Чунки қори Қуръон қироатини яхши билади. Уммий эса ўқимаган, саводсиз одамдир. 5. Кийимли яланғочга иқтидо қилмайди. Чунки кийимли одамнинг ҳоли кийимсизникидан кучлидир. 6. Имо қилмайдиган имо қиладиганга иқтидо қилмайди. Чунки имо қилмайдиганнинг ҳоли имо қиладиганнинг ҳолидан кучлидир. 7. Фарз ўқувчи нафл ўқувчига иқтидо қилмайди. Чунки фарз ўқувчининг ҳоли нафл ўқувчининг ҳолидан кучлидир. 8. Бир фарзни ўқувчи бошқа фарзни ўқувчига иқтидо қилмайди. Чунки иқтидо ниятга боғланган такбири таҳримада шерик бўлиш ва бадан амалларининг бир-бирига мувофиқ бўлишидир. Бу ҳолда эса ният ҳар хил бўлади. ("Кифоя" китобидан). Валлоҳу аълам!